text:
Ongin orsøk at leypa framav
16. mars 2016
Tað er ikki ein kommunal uppgáva at reka vinnuligt virksemi. Ein kommuna eigur at skapa vinnukarmar
Tað vísir seg, at nærmast alt, sum Tórshavnar Kommuna tekst við í løtuni, fær eina rættuliga umfatandi og áhaldandi almenna umrøðu. Tað eru 29 aðrar kommunur í Føroyum, men lítið verður umrøtt, hvørjar avgerðir har verða tiknar.
Eg skilji á ein hátt hesa umrøðu, serliga tí, at tað oftani koma í so nógvar útmeldingar frá býráðnum, sum ikki eru politiskt kjølfestar ella viðgjørdar í býráðnum, og alt hetta skal borgarin fyrihalda seg til.
Nú kommunuval nærkast er sjálvandi nógv, sum eigur at sáldast frá og fatast sum valflesk og lítið eftirfarandi. Vit mugu ikki tætt undir eitt komandi kommunuval binda eitt komandi býráð til stórar kostnaðarmiklar verkætlanir.
Tórshavnar Kommuna hevur fleiri avbjóðingar. Men bæði rakstur og íløgur eiga at raðfestast optimalt, við tí endmáli at varðveita og menna vælferðina í kommununi. Til tess krevst, at kommunan tekur í nýtslu eina langtíðar rakstrar- og íløguætlan, og brúkar hesa sum eitt leiðslu- og stýringaramboð til tær stóru verkætlanir, sum skulu samtykkjast og partvíst eru samtyktar.
Í løtuni verður arbeitt frá sak til sak og frá ár til ár, heldur enn at halda seg til eina heildarætlan.
Ein verkætlan, sum í seinastuni hevur verið umrødd, er Bacalao-bygningurin á Vestari Bryggju. Tað er trupult at meta um innihaldið júst í hesum uppskoti um verkætlan, men tað er alla æru vert, at Smyril Line nú vísir økinum so stóran vinnuligan áhuga.
Tað er ikki ein kommunal uppgáva at reka vinnuligt virksemi. Ein kommuna eigur at skapa vinnukarmar. Eg eri av tí áskoðan, at vit sum kommuna ikki eiga at verða partur av hesari vinnuligu verkætlan. Vinnan og tess aktørar eigur sjálv, at arbeiða víðari við hesari verkætlan, og innan teir karmar, sum eru at ráða yvir á kaiøkinum og í bygningunum.
Henda verkætlan á Vestri Bryggju skal virka eftir marknaðartreytum, t.v.s., at prísáseting og vinnukarmar mugu ikki virka kappingaravlagandi, ella minna um óbeinleiðis stuðul til at reka vinnuligt virksemi í kommununi.
Tað finnast uttan iva aðrar kreativar loysnir um, hvat havnaøkið og hesin bygningur á Vestari Bryggju, kann og eigur at brúkast til. Tað kunnu skapast nógv arbeiðspláss á Vestari Bryggju, og vit eiga at geva okkum tað tíð tað krevur, fyri at finna bestu loysnina fyri Tórshavnar Kommunu og vinnuna.
Vit eiga heldur ikki at avskriva møguleikan fyri vinnuligum virksemi við atliti til fiskivinnuna, og kaikanturin eigur at verða tøkur til slík endamál.
Vit eiga framhaldandi at skapa teir bestu karmarnar til vinnuna, sum er á Vestari Bryggju í dag, fyri at hon kann menna seg til framtíðar avbjóðingar.
Tað er hugaligt at síggja alt virksemi, sum er har í dag. Tað eru útvið eini 250 arbeiðspláss á Vestari Bryggju í dag, og tað kunnu saktans blíva fleiri.
Eisini kann nevnast, at ætlanirnar um at byggja ein langhyl halda fram og verða ikki broyttar. Tað sama er galdandi fyri havnaútbyggingina, sjálvt um tað eru kreftir, sum vilja niðurleggja 700 arbeiðspláss í havn, og harvið gera seg inn á kommunala sjálvræðið, nú vit vilja fyrireika okkara høvuðsstað til framtíðina.
Onnur átroðkandi mál eru á vælferðarøkinum. Lat okkum t.d. styrkja eldraøkið og byggja nøkur hart tiltrongd ellis- og røktarheimspláss. Vit hava fíggjarligu orkuna til tað - vit skulu bara raðfesta hesar íløgur nóg høgt og rætt.
Nú ræður um at brúka fíggjarligt vit og skil.
Annfinn Brekkstein
Býráðslimur í Tórshavnar Kommunu fyri Sambandsflokkin
RN
Aftur


c: text/html

text:
Í morgin er mentunnarnáttin í Reykjavík, og eitt av heilt stóru tiltøkunum hendan dagin er Reykjavík Maraton, sum tilsamans hevur 12.000 luttakarar í ár. Tá eru allir renniteinarnir taldir við. Millum øll hesi mongu fólkini eru eisini fleiri føroyingar. Sera merkisvert er, at Hvistan úr Suðuroy er á sínum fyrsta felags uttanlandstúri, og tey hava megnað at savna saman heili 27 rennarar, sum fara at umboða reyðu litir felagsins í Reykjavíkar gøtum í morgin . Flestu teirra verða við í hálvum maraton.
Hvistan í Reykjavík. Nýggi formaðurin hevur gjørt eitt stórt arbeiði við at menna motiónsrenningina í Suðuroy
Tey bláu úr Havnini eru eisini væl umboðað í Reykjavík, og eru tey bara ein ella tvey færri enn suðuroyingarnir. Flestu Bragdarrennararnir fara at renna fulla teinin. Væl liggur fyri at fáa góðar tíðir í Reykjavík, tí rutan er rættiliga fløt og hitin ofta sera hóskandi. Heldur ikki er trongligt hjá maratonrennarunum, so øll fáa runnið frítt.
Bragdið í Reykjavík. Tilsamans munnu hesi eftir hondini eiga nakað nógvar maratonrenningar á bók
Stóra føroyska umboðanin hevur vakt ans í Íslandi, og hetta fór heldur ikki framvið hjá Mogguni, sum hevur hesa greinina um føroyingarnar
Í Bragdinum ætla tey ikki bara at renna. Tórshavn Marathon skal allatíðina mennast, og hevur Bragdið tí valt at hava bás við á marathon-expo. Tað er Robert Vilhelmsen, sum stendur fyri hesum. Heilt nógvir útlendingar koma til Reykjavíkar at renna, og tað er heilt víst eitt gott hugskot, at sýna okkara vakra Tórshavn Marathon fram fyri bæði íslendingum og teirra útlendsku rennigestum.

robotstxt: allowed

filter: keep


text:
Ari av Rana
16.01.2018 - 11:51
Ákæruritið er nú alment, og Peter Madsen verður ákærdur fyri morð, ósømiligan atburð við líkið, og annað kynsligt samband enn samlegu við svensku tíðindakvinnuna, Kim Wall.
Ákærin krevur lívslanga fongsulsrevsing ella varðhald.
Sambært ákæruritinum var morðið lagt til rættis og fyrireikað. Sambært ákæruritinum er mátin Kim Wall varð myrd ókendur, men tað kann hava verið at hon var skorin á háls ella kvald, skrivar TV2.
Peter Madsen verður eisini ákærdur fyri annað kynsligt samband enn samveru av serliga vandamiklum slagi og fyri at hava limað líkið sundur.


text:
Tað finst mær vitandi ikki ein einasti nationaløkonomur, sum tekur undir við at gera Skálafjarðartunnilin í privatum felag -- bara út frá teimum upplýsingum sum eru almennir. Og so kemur alt tað loyniliga aftrat. Og tá tað er Copenhagen Infrastructure Partners, ið vil dylja, er lítið at ivast í, at sakin blívur bara enn meira greið, um alt kom fram.
(Undantøk kunnu vera teir økonomar, sum fáa pengar fyri at hava eina ávísa meining ... limirnir í Búskaparráðnum eru ikki undantak, tey tora bara ikki at siga sína meining.)
Nú skulu økonomar ikki bestemma, men tað burdi talt eitt sindur (og helst meira enn tað) at fakliga er eingin ivi yvirhøvur.
Um politiska skipanin kortini velur at ganga ímóti fakligum tilmæli frá einmæltari búskaparfrøðingastætt, er tað fult í tráð við "Murphy's law on economic policy", ið hesin bloggur hevur skrivað um fyrr, og sum sigur:
Economists have the least influence on policy where they know the most and are most agreed; they have the most influence on policy where they know the least and disagree most vehemently. (Alan Blinder)ella á føroyskum í mínari týðing/umskriving:
Tá búskaparfrøðingar eru samdir um okkurt og vita mest, er ávirkanin á førda politikkin minst. Tá búskaparfrøðingar hinvegin eru ósamdir, so fáa teir ávirkan, tí fólk velja sær ein búskaparfrøðing tey kunnu brúka til síni ideologisku endamál.
Í hesum føri finnur politiska valdið ongan búskaparfrøðing at stuðla seg til. So tað blívur bara til trúgv, tað heila.
Um nakar ivast í boðskapinum í hesi grein, so skal eg minna á, at lógin hjá Murphy roynir at forklára, hví so nógvar vanlukkur henda.


text:
840 HAVA MELDA SEG TIL ROYKIÁTAKIÐ HJÁ FÓLKAHEILSURÁÐNUM.
Tað var undan jólum, at Fólkaheilsuráðið fór undir átakið at bjóða roykjarum at melda seg til henda nýggja háttin at sleppa av við heilsuskaðiliga óvanan. Hátturin er, at X-roykjarin fær stimbrandi sms-boð yvir fartelefonina. X-roykjarin fær eini sms boð dagliga við einum stuttum hjálpandi boðskapi, sum stuðlar honum í at halda fast við sína avgerð. Hetta røkkur yvir tríggjar mánaðir, har boðini koma hvønn dag fyrstu fýra vikurnar og einaferð um vikuna restina av tíðini. Góðar royndir hava verið við hesum háttinum í útlandinum.
Sum sagt, fleiri enn 1100 hava nú meldað seg til skipanina, sum er púra ókeypis. Fólkaheilsuráðið er sera væl nøgt við, at so mong hava tikið undir við hesum átakinum, og vísir á, at enn ber til at vera við.
Fólk kunnu framvegis melda seg til hetta komandi hálva árið. Tú kanst byrja nær tað skal vera.
Melda til við at senda eitt sms við tekstinum “gevst” til 1919
www.folkaheilsa.fo


text:
Tíðarhóskandi tænastur til børn og ung
Vit mugu raðfesta dygd í teimum kommunalu tænastunum til okkara børn.
Barn títt gerst partur av teimum tænastum, sum kommunan bjóðar út, áðrenn tað er 1 ára gamalt. Tað er umráðandi fyri lívið hjá barninum, at tað, sum tað gerast partur av, svarar til tað, sum skal til, fyri at børn trívast, mennast og læra. Tað er ikki líkamikið, hvussu innhaldið á stovnunum er, og tí skal Tórshavnar kommuna tryggja, at hennara tænastur til títt barn styðja undir eina góða lívsleið.
Tá ið barn títt veksur upp, hevur tað brúk fyri nærveru, viðurkenning og stuðlandi vaksnum. Barnið hevur brúk fyri, at tey vaksnu eru fyrimyndir og geva sær stundir. Aftrat hesum tørvar tínum barni avbjóðingar í einum mennandi umhvørvi. Til hetta krevjast mennandi umstøður, har arbeiðið er væl fyrireikað, tí soleiðis gerast umstøðurnar, sum barnið er í, góðar.
Kanningar vísa, at nógv starvsfólk eru strongd. Hetta kann hava ávirkan á barnsins menning. Eg fari at gera nakað við hesa avbjóðing. Vit skulu eftirmeta hetta týðandi øki og seta rætt inn í samstarvi við tey, ið eru um børnini allar gerandisdagar.
Birita Arge
Valevni fyri Framsókn


text:
Býráðsfundur 30. september 2010
Býráðslimir:
Magnus Rasmussen, formaður
Sæunn Ó. Hansen, næstformaður
Beinta Olsen
Klæmint Østerø
Bjarni Kjeld
Arnfinn Langgaard
Kristian Gaardbo
Fríðbjørg Weihe
Kári E. Jacobsen
Bárður Kass Nielsen
Ikki møtt :
Hans Jákup Johannesen
1.
J. nr. 502 - 10/00248
Endurskoðan av býarplaninum fyri Runavíkar kommunu.
Viðgerð av innkomnum klagum og broytingaruppskotum til framlagda uppskotið til býarplan.
12 broytingaruppskot og mótmæli komu inn áðrenn freistin var úti.
-Býráðið hevur á fundi 30.09.2010 einmælt samtykt at taka undir við tilmælinum frá Byggi- og býarskipanarnevndini.
2.
J. nr. 431 – 09/00542
Faroese Innovative recyling søkir um leigu av øki á Skála til nýtslu viðv. jørðhita og innsamlan, skiljing og avskipan av skrottmetalli.
-Vinnu- og havnarnevndin hevur á fundi 20/09-2010 mælt frá at játta skrottgoymslu og viðgerð av skrotti á havnarøkjunum í kommununi og framman fyri bygdum økjum og mælir til at útseta málið um leigu, til støða er tikin til um slíkt virksemi í framtíðini kann verða á havnarøkinum.
-Býráðið hevur á fundi 30.09.2010 einmælt samtykt at taka undir við tilmælinum frá Vinnu- og havnanevndini.
3.
J. nr. 541 – 10/00413
4 tilboð eru innkomin uppá arbeiðið við á og kloakk frá barnagarðinum á Skála.
-Býráðið hevur á fundi 30.09.2010 einmælt samtykt at taka av tilboðnum frá Sp/f Klettar áljóðandi kr. 290.598,00 u/mvg.
Klæmint Østerø tók ikki lut í viðgerðini av málinum.
4.
J. nr. 562 – 10/00482
Sólbjørg Johannesen, Skála søkir við skrivi df. 11/09-2010, vegna Meinigheitshúsið á Skála, um loyvi at gera laðarðar grótgarðar móti Skálavegi við einum ”fríøki” í svinginum Skálavegur/ Bryggjan.
Ummæli frá Teknisku deild:
Sólbjørg vísir til eina gamla avtalu um øki til gongubreyt o. a..
TD deild mælir til at keypa lendi til 2m breiða gongubreyt, og at kommunan ger gongubreytina við støði til garðin niðan móti gongubreytini.
TD mælir til at játta byggiloyvi til garðarnar treytað av, at garðarinir verða settir av av Teknisku deild.
-Tekniska nevnd hevur á fundi 21/09-2010 mælt til at taka undir við tilráðingini frá Tekn. deild.
-Býráðið hevur á fundi 30.09.2010 einmælt samtykt at taka undir við tilmælinum frá Teknisku nevnd.
5.
J. nr. 566 – 10/00475
Føroyska Staðarnavnanevndin biður í skrivi df. 09/09-2010 um viðmerkingar til áheitan um broyting av bygdarnavnaformunum “Lambi” og “Skáli”.
-Av tí at Býráðið í tveimum umførum fyrr hevur játtað at bygdanøvnini skulu broytast, mælir Byggi- og býarskipanarnevndin á fundi 21/09-2010 til, at bygdanøvnini skulu verða Lamba og Skála.
-Býráðið hevur á fundi 30.09.2010 einmælt samtykt at taka undir við tilmælinum frá Byggi- og býarskipanarnevndini.
6.
J. nr. 06/00888
Ólavur Groth hevur vent sær aftur til borgar-stjóran við fyrispurningi um nakar møguleiki er fyri, at eitt møguligt bygdarsavn kann ogna sær gamla skúlan í Søldarfirði.
Ummæli frá Teknisku deild:
Í skrivi df. 29/06-10 sigur Búnaðarstovan at gøtan skal hegnast av, so seyður ikki sleppur inn á gøtuna.
Hetta kann TD saktans taka undir við teytað av, at kommunan ikki rindar endurgjald fyri bøin, sum verður avskorin av gøtunum.
Annars heldur TD fast við fyrstu tilráðingina sum stendur niðan fyri:
Búnaðarstovan hevur 2/5-2008, í telefon spurt um kommunan vil keypa grundstykki og bygningin undir gamla skúlanum í Søldarfirði, sambært skrivi frá kommununi df. 01 / 02 –06.
Nýggja mannagongdin hjá Búnaðarstovni er, at kommunan keypir lendi upp til víðari sølu.
TD mælir til at kommunan keypur eitt hóskandi stykkið undir skúlanum og bygningin, við 2 gøtum, eina frá Gerðisvegi og suður til skúlan, og eina úr Toft niðan til skúlan.
-Mentanarnevndin hevur á fundi 24/08-2010 samtykt at taka undir við Teknisku deild og at beina málið til Byggi- og býarskipana-nevndina til viðgerðar.
-Byggi- og býarskipanarnevndin hevur á fundi 21/09-2010 tikið undir við tilráðingini frá Teknisku deild, við teirri treyt, at kommunan ikki rindar endurgjald fyri bøin sum verður avskorin av gøtunum.
-Býráðið hevur á fundi 30.09.2010 einmælt samtykt at útseta málið.
7.
J. nr. T 266ag – 10/00484
Claus H. Pedersen, Tórshavn søkir vegna samkomuna Jehovas Vidner, Saltangará um loyvi at byggja Ríkissal á matr.nr. 266ag í Runavík sambært tekningum nr. (99)1.01revd. 15.08.2010 - (99)1.02 - (99)1.03 -(99)1.04 - (99)1.05 -(52)3.01revd. 15.08.2010 - (99)3.01 - (99)3.02 - (99)3.03 og nr. (99)3.04 df. 31/03-2010.
Ummæli frá Teknisku deild:
Landsverk hevur viðgjørt málið til útgravingarloyvi og játta útgraving og var fólk frá Lansverk hjá tá húsið var avsett.
TD metir ikki at tað er neyðugt at senda hesa umsókn til Landsverk til ummælis.
Tekn. deild mælir til at játta umsóknina.
-Byggi- og býarskipanarnevndin hevur á fundi 21/09-2010 mælt til at taka undir tilráðingini frá Teknisku deild.
-Býráðið hevur á fundi 30.09.2010 einmælt samtykt at taka undir við tilmælinum frá Byggi- og býarskipanarnevndini.
8.
J. nr. 512 – 10/00477
Articon søkir í skrivi df. 15/09-2010 um at fáa freistina fyri tilsøgn um grundøki til íbúðarbygging í Runavík longda til 30/06-2011.
-Byggi- og býarskipanarnevndin hevur á fundi 21/09-2010 mælt til at leingja freistina til
31. desember 2010.
-Býráðið hevur á fundi 30.09.2010 einmælt samtykt at taka undir við broytingaruppskoti frá Arnfinni Langgaard, um at freistin verður longd til 30. juni 2011, treytað av, at projektering og sølutilfar er klárt áðrenn 31.12.2010.
9.
J. nr. 102 – 10/00507
Ásetan av fíggjarkarmi kommunurnar fyri 2011.
-Fíggjarnevndin hevur á fundi 23.09.2010 mælt til fylgjandi fíggjarkarm:
Persónskattur 101
Felagskattur 3
Inntøkur 104
Gjaldføri 2
Fíggjarkostn. 13
Rakstur 72
Íløgur 17
-Býráðið hevur á fundi 30.09.2010 einmælt samtykt at taka undir við tilmælinum frá Fíggjarevndini.


text:
Iowa
Iowa (enskt: State of Iowa) er stakríki í Sambandsríkinum Amerika við umleið 3,0 mió. íbúgvum. Í norðri hevur Iowa mark við Minnesota, í eystri við Wisconsin og Illinois, í suðri við Missouri, og í vestri við South Dakota og Nebraska.
Eyknevni er Heykurseygastaturin (enskt: The Hawkeye State).
Innihaldsyvirlit
Politikkur[rætta | rætta wikitekst]
Iowa er ein týdningarmikil statur hjá teimum, sum vilja gerast forsetavalevni hjá einum flokki í USA, tí har byrja undanvalini í februar. Tað er á undanvalunum, at stóru flokkarnir, demokratarnir og republikanararnir, finna fram til hvør gerst forsetavalevni. Stendur eitt valevni seg væl í Iowa, kann tað styrkja hann ella hana í hinum statunum. Hetta hendi hjá Barack Obama, tá demokratiski flokkurin hevði undanval í 2008.
Staturin hevur vanliga verið ein tryggur republikanskur statur, men Barack Obama vann statin í bæði 2008 og í 2012.
Búskapur[rætta | rætta wikitekst]
Landbúnaður[rætta | rætta wikitekst]
Alt stakríkið, sum tað er, er ein akur. Nú er at kalla øll tann ovurstóra fløtan uppdyrkað, og hon er av bestu jørð, fáa ella ongastaðni í heiminum heysta teir so nógv korn sum í Iowa. Summir garðarnir eru ovurhonds stórir, og teir hava eingi neyt ella onnur kríatúr. Alt arbeiði verður gjørt við maskinamboðum, teir pløga og saksa við harvum og traktorum, sum taka fleiri metrar fyri ísenn, sáa við stórum sáðmaskinum og heysta við stórum skurðtreskjarum, sum skera kornið, treskja tað og fylla tað í bilar, sum koyra aftaná, síðan verður tað koyrt heim og blást upp í tey stóru goymslubingini.
Norðuri í statinum verður hveitin sáað um várið, men sunnari, har kuldin er minni, verður hon sáað um heystið. Tað ræður um, at veðurlagið verður ikki ov turt, frá tí hveitin fer at næla, og til hon er rættiliga samanskotin. Men sjálvt um hetta lukkast, og kornárið sýnist at fara at verða av tí besta, so kann bóndin ikki vera vísur í, at árið kemur at vignast, stórir flokkar av ongsprettum kunnu setast í akrarnar, og so gera tær alt svart eftir einari løtu. Tað kann eisini henda, at tað verður stormur og frekur heglingsælingur, tá ið kornið er um at verða búgvið, og so legsast alt niður, so tað ikki kann skerast. Í august og juli fara teir at heysta inn, og tá ræður um at fáa turt veður.
Sí eisini[rætta | rætta wikitekst]


text:
Bókin Miðnámsrit 2017
20-11-2017 - 20:10 - Jóanis Albert Nielsen
Miðnámsrit er greinasavn, sum viðger námsfrøðiligar og fakligar spurningar um undirvísing, læring og eftirmeting.
Greinir í bókini grundgeva til dømis fyri, hvussu tað ber til, at:
-próvtalsjagstran oyðileggur læring
-sonevnd “akademikarabørn” hava fyrimun fram um “arbeiðarabørn” í uppgávuskriving
-munnliga próvtøkur kunnu samanberast við eydnuspæl
-samstarv – sonevnd toymisarbeiði – kann køva kreativitet
-uttanatlæra hevur verri orð á sær, enn hon átti at havt
Nógv hendir á miðnámi og á skúlaøkinum sum heild, ið hevur stóran áhuga fyri alt samfelagið. Tí verður hendan bókin givin út. Olav Absalonsen og Tórður Johannesarson eru ritstjórar. Forlagið Glasir gevur hana út. Hon er 100 síður til longdar.


text:
Mauri Kunnas er finskur barnabókarithøvundur og myndprýðari. Hann er føddur 11. februar 1950 í Vammala.
Mauri Kunnas gekk á finska listaskúlanum frá 1969-1975 og tók prógv sum grafikari.
Hann hevur starvast sum politiskur karikaturteknari á fleiri finskum bløðum.
Hann býr í Espoo saman við konuni Tarja og børnunum Jenna og Noora og kettuni.
Kunnas er serliga kendur fyri barnabøkur, har djór eru teknaði í mannalíki.
Mauri Kunnas arbeiðir í tøttum samstarvi við konuna, sum hevur litprýtt allar tekningar hansara.
Útgávur:
2007 Jólamaðurin
2007 Víkingarnir koma!
2010 Robin Hood
Heiður:
1981 The State Literary Award
1998 The Finnish Broadcasting Company´s Prize
Heimasíða:
www.maurikunnas.net


text:
Flaggdagshaldið 2018
Mentan23-04-2018 - 13:20 - Jóanis Albert Nielsen
Flaggdagshaldið 2018 verður í skúlanum á Giljanesi kl.16:00 mikudagin. Hans Jørgensen heldur flaggrøðuna.
Tað verður fyrrverandi skúlastjórin, Hans Jørgensen, ið kemur at halda flaggrøðuna í ár.
Skrúgongan fer avstað frá SÍF húsinum klokkan 15:40, og frá bygdaskúlanum í Miðvági klokkan 15:30. Vónandi kunnu so nógv sum gjørligt verða við til gonguna.
Sørvágs tónleikarfelag spælir til haldið. Tá ið haldið er liðugt, verður framførsla við gittarnæmingum hjá Holgari Jacobsen og line dansur.
Til ber at keypa vaflur og kaffi frá gentukórinum "Tónar". Sølan byrjar klokkan 15:00, og verður bert tikið móti reiðum peningi.


text:
Fyrilestur um Martin Luther
Sunnukvøldið 24. september helt David Johannesen, prestur, fyrilestur um Martin Luther.
Fyrilesturin var í bygdarhúsinum, og hann var eitt av teimum tiltøkunum, ið verða gjørd kring landið nú í heyst í samband við, at tað eru liðin 500 ár síðani Martin Luther hongdi tær 95 tesurnar upp á kirkjuhurðina í Wittenberg, sum hevði við sær reformatiónina, sum okkara fólkakirkja byggir á.
Aftan á fyrilesturin var ein kaffimuður at fáa, og spurningar og prát um dagsins evni varð eisini viðgjørt.


text:
Strandferðslan steingir fyri nólsoyingum
Verður tað, sum Strandferðslan ætlar, fara nólsoyingar og onnur ferðandi at koma til læstar dyr á havnarlagnum í Nólsoy. Orsøkin er, at Strandferðslan vil ikki rinda fyri bíðirúmið á kaiini, har Ternan leggur at.
Hetta er púra óskiljandi. Tað er ein landsuppgáva at røkja siglingina. Og tað er eisini ein landsuppgáva at hava góðar umstøður til ferðandi, áðrenn tey fara umborð á skipið.
Strandferðslan hevur sagt avtaluna upp við Tórshavnar havn. Árliga leigan hevur verið 16.000 krónur. Vit standa spyrjandi, hví hetta ikki kann halda fram. Svarið hjá Strandferðsluni er, at avtalan er søgd upp. Hetta er eru smápengar, men tað gagnar og hevur týdning fyri bygdarfólkið. Tí undrar tað meg stórliga, at henda avgerðin er tikin.
Seinastu árini er ferðafólkatalið á Nólsoyarleiðini økt oman fyri 40 prosent. Fólk hava verið glað fyri tilboðið at kunna bíða innandura eftir Ternuni. Serliga summarhálvuna eru nógv ferðandi, sum ikki hava nakað staðni at fara inn. Tí er hetta eitt stórt afturstig fyri øll ferðandi, sum ikki kenna seg vælkomnan, tá ið tey einki ordiligt stað hava at bíða eftir bátinum
Nú nógv fleiri fólk vitja úti í Nólsoy, sæst tað aftur í inntøkunum, sum standast av at reka farleiðina um Nólsoyarfjørð. Tí er tað púra burturvið, at Strandferðslan brúkar inntøkur frá Nólsoyarleiðini til útreiðslur á øðrum stað. Landsmyndugleikarnir áttu sjálvandi at brúkt peningin á staðnum. Og teir áttu heldur at sett meira inn og gjørt umstøðurnar betri.
Tí má eg tala at, nú Strandferðslan snarar lykilin um í bíðirúminum í Nólsoy. Og eg fari at heita á landsstýrismannin um at gera tað einasta rætta - halt fram við avtaluni.
Bogi Andreasen
form. í vinnunevndini


text:
Magnus Gunnarsson 15.03.2017 (09:00)
Fyrsti SUV frá Alfa Romeo
Á bilaframsýningini í Geneve verður nýggi Alfa Romeo Stelvio frumsýndur í Evropa.
Stelvio er eitt nýtt alternativ hjá teimum, sum ynskja sær ein eksklusivan og sportsligan SUV.
Bilurin fæst í fleiri útgávum hvat útgerð viðvíkur: Stelvio Super, Stelvio Business og Stelvio Edition. Flottasta útgávan er Stelvio Quadrifoglio við V6-motori og 510 hk.
Annars fæst Stelvio við 2,0-litra bensinmotori við 280 hk og 2,2-litra diesel við 210 hk. Báðar útgávurnar hava 8-trins automatgear sum standard.
Stelvio er ein ektaður Alfa Romeo við sportsligum koyrieginleikum. Hann er 4.69 m langur, 1.90 m breiður og 1.67 m høgur. Aksilfrástøðan er 2.82 m. Alfa Romeo Stelvio kemur á marknaðin í vár.
Les meira um bilar á www.in.fo/bilar/
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Heimkoman. Nú fæst ókeypis nettænastan Spotify eisini í Føroyum. Danska skrivstovan KODA, sum krevur pengar inn fyri tónleikarar á okkara leiðum, hevur á fyrsta sinni gjørt avtalu við Spotify. Avtalan byggir á hvussu nógv klikk, ella hvussu ofta og nógv brúkarin streamar, tekur niður ymsu tónleikastykkini við ókeypis forritinum. Tænastan er tengd at Facebook. Har eru flestu fólk, sum brúka mesta tónleikin, longu frammanundan. Hetta er lætt, skjótt og ókeypis. Opinleiki liggur til grund fyri øllum tílíkum tænastum á netinum. Er okkurt at goyma, so er at vera varin við privatum upplýsingum, her eins og aðra staðni. Tað góða er, at eg sum brúkari kann finna júst tann tónleikin mær hóvar, til gerandis og heilagt, hjá Spotify. So kann eg leggja tónleikin í skráir, sum kunnu broytast og skiftast út til jólatónleik ella bara nýtt á tí økið, sum hevur mín mesta áhuga, nýggjan rokk, sum ikki fæst til keyps her, til dømis.
Vit eru partar av KODA og danska ríkinum, so ókeypis tænastan verður javnan avbrotin við donskum reklamum. Vilt tú sleppa undan hesum forstýrilsi, so kanst tú rinda 49 krónur um mánaðin og eitt sindur meir fyri enn betri tænastu, millum annað í ljóðgóðsku. Við Spotify er teldan blivin ein jukeboks, sum kann finna júst tín tónleik, settan saman so sum tú vilt. Eins og á Tripadvisor er brúkarin snúningsásurin. Ja, og so reklamuídnaðurin. Men tað kann eg liva við. Tí eingin plátuhandil, ikki eingang heimsins størsti, Amoebia Music, kann bjóða hesa tænastu. Einasti trupulleiki er at teldur hava so vánaligar hátalarar. Havi fingið eygað á ein tráðleysan hátalara, Sonos, sum kann fjarstýrast við iPhone, antin tað er Kringvarpið ella Spotify, eg vil lurta eftir. Danska brúkarablaðið Tænk hevur hesar viðmerkingar til aktuellu støðuna viðvíkjandi Spotify. Einasta, ið ørkymlar meg, er gamla plátusavnið og steroanleggið. Hvat skal eg gara við tað?


text:
Orangutang
Orangutang (frøðiheiti - Pongo pygmaeus) er størsta dýr í heiminum, sum heldur til uppi í trøum. Orangutang - navnið stavar frá maleisiska orðinum fyri "Maðurin í skóginum". Orangutangungarnir eru ikki gamlir, tá ið teir læra at gera sær ból uppi í trøunum. Teir læra av foreldrunum, royna aftur og aftur, til tær duga at gera sær ból eftir lítlari løtu. Teir benda leyvklæddar greinar uppeftir, flætta tær og leggja seg væl til rættis fyri náttina. Orangutangir liva í Landsynningsásia. Indonesia og Maleisia. Orangutangin er hótt dýr, tí eru friðingarøki gjørd í regnskóginum, har tær kunnu liva í friði og náðum. Orangutangir eru plantuátarar og eta mest frukt.


text:
Stakkals konufólk, neyðars menn!
Lat meg beinanvegin gera greitt, áðrenn nakar frammanundan avger at misskilja meg, at eg sjálvandi eri av teirri áskoðan, at vit eiga at sýna øllum menniskjum (og øllum skapningum) sømiliga virðing, og at allur ósømiligur atburður er av av tí ónda. Kúgan av øllum slagi er fananskapur, og onki annað! So er tað sagt!
- Og so vági eg mær út hagar, har ísurin kanska er so tunnur, at hann ikki heldur undir mær! Kvinnur um allan heim eru vaknaðar úr dvala. Tær hava verið illa viðfarnar av illavorðnum monnum, sum hava verið nærgangandi og noytt tær til bæði eitt og annað sum treyt fyri at tær kundu fáa ella varðveita arbeiðið og sítt livibreyð.
Um vit nú fara eini 50-70 ár aftur í tíðina, so kundi eg havt 100% samhuga við teimum, tí tá vóru korini hjá flestu kvinnum (her hugsi eg um vesturheimin) soleiðis, at tær høvdu fá ella ongi rættindi. Fara vit eitt sindur longur aftur, so høvdu tær als ONGI rættindi, hvørki til sín egna arv, ella til síni egnu børn!
Men, tíðirnar eru broyttar, og tí fáa nútíðar-grátikonurnar bara 50% av mínum samhuga! Tey seinastu 40-50 árini hava kvinnur havt næstan øll tey rættindini samsystrar teirra vantaðu fyrr í tíðini. Eg ivist onga løtu í, at kvinnurnar siga satt, tá tær nú klaga um ágang frá summum monnum. Serliga menn, ið hava eitt sindur av valdi yvir menniskjum, duga sær ikki altíð hógv í so máta.
Men, tey seinastu mongu árini hava kvinnurnar havt møguleika fyri at siga frá! Og hava tær ikki sagt frá, so er eisini talan um ein veikleika og eina undirbrotligheit, sum ikki samsvarar samtíðini; og tær tí kunnu ikki frásiga sær alla ábyrgd. Sjálvandi skulu kvinnur siga frá, um tær hava verið fyri ósømiligum atburði ella trýsti – men, hví koma fram 20-30 ella 40 ár seinni í einum rættarskipaðum og demokratiskum samfelagi?
Eg ivist, sum longu nevnt, onga løtu í at leiðarar innan øll økir kunnu hava sýnt ósømuligan atburð, tí leiðarar eru ofta stórforbúkarar av menniskjum, eisini av mannkyninum. Men, so kundu onkrar av kvinnunum for ólukkan havt sligið nevan í borðið vegna kvinnukynið, og sagt: Nú er nóg mikið! Hetta gongur ikki longur! Eg ivist ikki í at flestu ákærurnar hjá kvinnum eru sannar. Men, orsaka meg – eg havi allar dagar verið ein Rasmus Modsat! Hví koma krúpandi 20-30-40 ár seinni?
Serliga um vit hugsa um civilstatus hjá kvinnum í vesturheiminum seinastu 25 árini! Uttan á nakran hátt at verja ágangandi menn, so fari eg at loyva mær at siga, at skjótt verður tað vandamikið at vera mannfólk. Tí, skat tú yvirliva í hesum nýggja kvinnuheiminum, so mást tú vera kvirrur, eitt tigandi hím, ein hálur állur, og tú mást for Guðs skyld ikki vera eitt mannfólk!
Tú skalt vera undirbotligur og finna teg í øllum, tí nú skulu kvinnurnar hava rættvísa hevnd afturfyri 200.000 ár av mansdominatión - og kynsligt talufrælsi er nú bara galdandi fyri kvennkynið! Stutt sagt, skulu vit fáa veruliga javnstøðu, so noyðast øll mannfólk at gerast konufólk! Tí hjá monnum stendst nú lívsvandi av at rósa konufólki Alt annað er sambært logiska konsekvensinum av #metoo-hugsjónini órættvíst og ágangur! So kunnu onkur avbyrgd fólkasløg um hundrað ár spyrja: Hvat bleiv nú av mannaættini?
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Mimmy Vágsheyg
Mimmy Vágsheyg er fødd í 1980 og uppvaksin á Lítlu Brekku í Klaksvík. Miðlingur av trimum systrum. Ein rokalig smágenta við stórum krúllutum hári - hon sum rann, súklaði og tuskaði við dreinginum frá morgun til kvøld. Hon lýsir seg sjálva sum mamma og leikandi venjari. Angrar bert tað hon ikki fekk gjørt. Hon siterar ofta Astrid Lindgren - “Hatta havi eg ikki roynt fyrr, so tað dugi eg heilt vist!”. Orð sum “ógjørligt” finnast slet ikki í hennara verð - naïv og "Optimist by Choice". Pausa er eitt pitstop, til at kunna fyrireika segat kunna drøna avstað aftur.
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.


text:
Petur Hammer úr Vági er skipari á heimsins størsta ferðamannaflogfari
vinna12-09-2015 - 22:28 - Jóanis Nielsen
Petur Hammer úr Vági er skipari á einum av heimsins størstu ferðamannaflogførum
Petur Hammer hevur flogið hjá felagnum EMIRATES í eina tíð, hann varð útnevndur til skipara 4. september og flogtúrurin hósdagin var fyrsti túrur hansara, sum skipari á AIRBUS A380.
Ferðin til J.F.Kennedy-flogvøllin gekk væl, somuleiðis
gekk eisini væl á leiðini heim aftur til Dubai.
Vit á JN.fo ynskja Peturi Hammer og Høgna Kallsberg
hjartaliga tillukku við stóru avbjóðing teirra.


text:
Í 1970’unum var nógv kjak og politiskt rumbul um at fáa sett á stovn eina brennistøð fyri allar Føroyar. Avbjóðing var stór við tí nógva burturkastinum, sum endaði í havinum og í náttúruni sum heild.
Av tí at stór ósemja var um, hvar brennistøðin skuldi liggja, tók Tórshavnar kommuna seg úr kjakinum og gjørdi av at byggja sína egnu brennistøð, Kommunalu Brennistøðina í Havn.
Hinar kommunurnar í Føroyum komu ásamt um í 1979 um at stovna Interkommunala Renovatiónsfelagsskapin IRF. Endamálið við felagnum var soleiðis: “at virka fyri at burturkast og annað órudd verður beint burtur, so dálking av umhvørvinum heldur uppat” (Viðtøkur felagsins 2.grein). Eftir mikið kjak um staðsetingina, komu kommunurnar ásamt um, at leggja brennistøðina á Hagaleiti í Leirvík, sum liggur lítlar tríggjar kilometrar frá bygdini. Brennistøðin hjá IRF var tikin í nýtslu í 1989.
Virksemi hjá IRF er nógv vaksið síðani hetta og fevnir tað í dag eisini um eitt Spilloljureinsiverk, Endurnýtlsu, Tyrvingarpláss, Rottangaskipan, og handfaran av Vandamiklum burturkasti.
Varðar á leiðini
1979: IRF stovnað
1989: Brennistøð og tyrvingarpláss tikin í nýtslu.
1991: Spillolju reinsiverk á Kambsdali tikið í nýtslu.
1996: Byrja innsavning av rottangaevju
1998: Jarn endurnýtslan á Gjánoyri tikin í nýtslu.
2001: Endurnýtslan á Hagaleiti til pappír, papp og plast
2005: Nýggj roykreinsiskipan til Brennistøðina
2009: Munandi útbygging av Brennistøðini og Jarn endurnýtsluni
2013: Nýtt spilloljureinsiverk á Hagaleiti í Leirvík.
2016: Spilloljuverkið og Vandamikið burturkast fingið altjóða ISO 14001:2015 góðkenning


text:
Í Villingadalsfjalli norðan fyri bygdina á Viðareiði (í Viðoy) eru nógvir skortar og skútar og nógv glopur inní, so har ber væl til hjá fólki at søkja sær skjól.
Í býlinginum við Garð á Viðareiði búði ein fátækur maður, sum átti tveir synir. Sjúka kom at ganga í bygdini, og bæði foreldrini doyðu í senn frá dreingjunum. Teir vóru tí lágir í gøtuni og ikki førir fyri at gera nakað arbeiði. Eingin legði lag í hesar báðar dreingir at taka teir til sín, og teir gingu tí um og biddaðu ella stjólu. So hvurvu teir burtur. Fólk hildu teir vera útideyðar og helst á tann hátt, at teir høvdu klintrast og vóru so omandotnir á sjógvin. Síðan var stolið frá ymsum í bygdini úr hjøllum teirra. Men tað var so vant tá í tíðini, hvør stjól úr hjallinum frá øðrum, at fólk góvu sær lítið far um tað. Men alt versnaði, sum tíðin leið. Menn mistu seyð burtur í heilum, ár undan ári; teir gingu oftum burtur í haga og gjørdu uppsókn um, hvussu hetta mundi bera til, men alt til einkis. So í endanum - tá vóru mong ár umliðin - raktu teir við tveir menn uppi í Villingadalsfjalli. Báðir vóru trølsligir á at líta, við lodnum hári og skeggi, og klæddir í seyðaskinn. Bygdarmenninir royndu at fanga teir, men kundu ikki náa at teimum. Útiløgumenninir vóru uppi í erva, kastaðu grót oman og spentu við fótunum stórar klettar, so tað var vandi við at søkja at teimum. Tá tóku menn at lova teimum gott, søgdu, at einki ilt skuldi vera gjørt teimum, og fingu teir so umsíðir upp ímillum fólk aftur. Hetta vóru garðsdreingirnir, ið úti vóru lagstir og nú vóru tilkomnir menn.
Jóanisgjógv eitur ein gjógv vestantil í Villingadalsfjalli. Ógvuliga veðurgott er har inni. Skútar eru inn undir fjallið báðumegin og eyrur omanruddur úr klettinum omanfyri. Gjógvin er nevnd eftir øðrum av útiløgudreingjunum, Jóanisi, sum skuldi búgva har saman við bróðurinum.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
Útflutningurin 775 mió. kr. og innflutningurin 560 mió. kr. í januar
vinna16-03-2017 - 14:44 - Jóanis Nielsen
Útflutningurin í januar í ár var 775 mió . kr., tað eru góðar 100 mió. fleiri enn í januar í fjør. Meginpartin av hesum vøkstri eiga makrelur, sild, laksur og toskur.
Innflutningurin í januar í ár var 559 mió. kr., tað eru 19 mió. meir enn í januar í fjør. Um vit ikki telja skip og flogfør við, var vøksturin 83 mió. kr.
Útgreinað og dagførd hagtøl um útflutningin og innflutningin eru at finna í hagtalsgrunninum her.


text:
Atlantic Airways gjørt nýggjan sáttmála uttanlands
Tíðindaskriv:
Atlantic Airways hevur gjørt enn ein sáttmála við donsku
ferðaskrivstovuna, Atlantis Rejser, um leiguflúgving. Talan verður
um flúgving suðureftir úr Keypmannahavn frá oktober 2013. Atlantis
Rejser leggur serliga stóran dent á Egyptaland sum ferðamál og var
fyrsta norðurlendska ferðaskrivstovan, sum beyð ferðafólki at
flúgva til Sharm el Sheikh.
Sáttmálin er í fyrsta umfari galdandi til 2016. Umsetningurin er
mettur til 80 mió. kr. í 2013 og 2014. Atlantic Airways skal flúgva
fyri Atlantis Rejser úr Keypmannahavn alt árið.
Í november gjørdu Atlantis rejser og Atlantic Airways sáttmála
um flúgving úr Billund. Nýggja avtalan ber í sær, at Atlantic
Airways fer at útvega sær eitt triðja flogfar av slagnum Airbus
319, sum væntandi kemur í flotan í oktober mánaði. Flogfarið skal
eisini røkja flúgving til Føroya úr Keypmannahavn umframt aðra
leiguflúgving. Næsta Airbus-flogfarið væntast í juni.
"Hendan avtalan er sera týdningarmikil fyri okkum, og vit eru
takksom fyri tað álit, Atlantis Rejser hevur víst okkum sum
flogfelag. Samstarvið við donsku ferðaskrivstovuna um flúgving
suðureftir styðjar væl upp undir okkara mál at fáa fleiri flogfør
av slagnum Airbus 319 í flúgving. Samstarvið við kilenska
flogfelagið DAP ruddar samstundis slóð fyri at minka um talið á
teimum eldru British Aeospace-flogførunum. Eitt flogfør fór til
Kili millum jóla og nýggjárs, og útlit eru til, at tað næsta fer
til Kili í oktober," sigur Magni Arge, stjóri í Atlantic
Airways.
Í flotanum hjá felagnum eru í løtuni eitt Airbus 319-flogfar,
trý flogfør av slagnum British Aerospace og haraftrat tvær tyrlur.
Móti ársenda roknar felagið við at hava trý Airbus-flogfør og eitt
av slagnum Birtish Aerospace. Atlantic Airways hevur sum fremsta
mál at røkja sambandið millum Føroyar og umheimin, men avtalur um
leiguflúgving hava leingi verið eitt gott íkast í raksturin og
menningina av felagnum.
Stjóraskifti í Atlantic Airways
17. novembur 2013
Fleiri ferðafólk og størri umsetning triðja ársfjórðing
01. novembur 2013
Atlantic Airways avlop fyrra hálvár 2013
21. august 2013
Ferðafólk undir læknahond í Bergen
30. juni 2013
Atlantic Airways setir kós ímóti suðurlondum
27. juni 2013
Ársaðalfundur 2013
13. februar 2013
Atlantic Airways 17,1 mió. kr. í avlopi í 2012
12. februar 2013
Hoyringssvar til uppskotið um at lækka ferðaavgjaldið
22.jan 2013


text:
Í stóru donsku avísini, Jyllands Posten, teknar Rasmus Sand Høyer í dag Føroyar, sum bíta seg fastar í stertin á Evropeiska Samveldinum, sum tykist ørkymlað yvir ágangandi bitið. Ilt er at siga, um danski teknarin er á rættari leið. Við til søguna hoyrir, at Høyer í 27 ár hevur teknað fyri Jyllands Posten og átti eina av teim tólv Muhammedstekningunum, sum vórðu settar á prent í donsku avísini tann 30. september 2005. Hansara tekning sýndi profetin við einum bjálka fyri eyguni og knívi í hond millum tvær kvinnur í burka, so bara eyguni síggjast.
Høyer teknar og málar eisini til barnabøkur, hevur sýnt fram á sensureraðum framsýningum í Danmark og er limur í listabólkinum Midtjylland, haðani hesin málningur er.


text:
Agnar Frederiksen
10.11.2017 - 18:52
Ítróttur > Ítróttur > Fótbóltur
Í kuldanum í kvøld vóru føroysku U21-dreingirnir tætt við at skapa eina stóra sensatión, tá Pólland vitjaði á Tórsvølli í kvøld.
Føroysku leikararnir framdu eitt framúr avrik, har arbeiðs innsatsurin var í topp, og har føroyingar høvdu fleiri sera goð álop. Pólland legði seg á odda við brotssparkið tíggju minuttir fyri hálvleik, men føroyingar arbeiddu seg innaftur í dystin, og góðar fimm minuttir inn í seinna hálvleik varð Teit Jacobsen feldur, og so var brotsspark til Føroyar. Tað umsetti sera eyðsýndi Meinhard E. Olsen trygt, og so var 1-1.
Eftir málið hevði Føroyar eina góða periodu, men so fekk Pólland lagt eitt trýst á. Tað gav tó ikki úrslit, og í 79.minutti dummaði málskjútin há Póllandi, Dawid Konawcki seg. Liðformaðurin fekk seinna gula kortið, og í minuttinum eftir hetta fekk Føroyar horna. Meinhard legði bóltin sera væl tætt innfyri málið, og har var Bjarni Petersen hægstur, og legði Føroyar á odda.
Føroyingar vóru nú á gosi: 2-1, ein maður í yvirtal og bert 10 minuttir. Men tíverri megnaði Pólland at javna í 94.minutti eftir hornaspark. Sera harmiligt fyri føryingar, ið leiktu ein sera góðan dyst ímóti 2.seedaði liðnum í bólkinum. Føroyar høvdu eisini góðar møguleikar at økja, men tað vóru nakrir sera skuffaðir føroyskir leikarar, tá dómarin bríkslaði fyri seinastu ferð.
Føroyingar hava nú fimm stig fyri fimm dystir, og liðið er ósigrað seianstu tríggjar dystirnar. Komandi uppgáva er í mars í 2018 í Georgia.
Føroyar (4-5-1): Karstin Hansen - Erlendur Magnusson, Bjarni Petersen, Bartal Wardum, Ólavur Niclasen(81.min: Jákup Vatnhamar Olsen) - Teit Jacobsen, Hákun Edmundsson, Betuel Hansen(89.min: Ari Olsen), Jákup B. Andreasen, Meinhard E. Olsen(86.min: Jóannes Bjartalíð) - Jákup Thomsen
Venjari: Eli Hentze


text:
RAG Reningin: Aftur til Kosovo
RAG renningin seinnapartin sunnudagin, hevði sanniliga eina løgna byrjan. Júst tá luttakarnir skuldu byrja, kom eitt myrkt skýggj við nógvum regni og vindi inn yvir økið, og tað eydnaðist júst rennarunum at koma innandurða, áðrenn stórur heglingurin dundi niður. Tíbetur, var hetta skjótt yvirstaði og luttakarnir fóru út aftur og gjógnumførdu renningina, í lægri hita og vátari undurlagi.
-
FERÐ: Á eini frælsisferð
Á fyrsta morgninum á TeenStreet, komu tey dansandi inn í møtihøllina sum var tað besti dagurin í lívinum. Dagsins evni var "á Ferð"
-
Barnaansing
Samlaða talið av fólki á leguni hesaferð liggur um tey 3800. Av teimum eru uml. 1600 vaksin, sum á ein ella annan hátt syrgja fyri, at legan gongur so væl, sum á nakran hátt møguligt.
-
Vælkomin á TeenStreet 2014 “OPIN”!
Tað gleðir okkum, at tit øll enduliga eru her, og at vit fara at uppliva alt tað, sum Gud hevur til okkum øll


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Spyr bara
Spyr bara verður strikað
Teigurin Spyr bara her á heimasíðuni er farin í søguna.
Avgerðin er tikin av bygdarráði og umsiting í felag.
Orsøkirnar eru fleiri. Ein er, at mett verður, at tað er sera óheppið, at fólk sleppa at seta spurningar ónavngivin, og at hetta er við til at lækka støðið á kjakinum. Fleiri áheitanir eru komnar um hetta frá borgarum í kommununi.
Ein onnur orsøk er, at Vestmanna Kommuna heldur vil koma beinleiðis á tal við borgararnar. Hetta kann gerast, við at borgarar koma á Kommunuskrivstovuna til eitt prát, ella við at senda okkum fyrispurningar við telduposti ella vanligum posti. Harumframt er ein góður møguleiki á Facebook-síðuni hjá Vestmanna Kommunu; har ber eisini til at seta spurningar og gera viðmerkingar.
Vestmanna Kommuna vónar, at borgararnir skilja avgerðina, og at teir ikki halda seg aftur at seta spurningar, gera viðmerkingar og koma við atfinningum, hóast Spyr bara verður strikað.
Møguligt verður í eina tíð at fáa atgongd til Spyr bara í teiginum til vinstru á heimasíðuni, men bert fyri at kunna lesa gamlar spurningar og svar. Seinni verður leinkjan strikað og nýggj leinkja løgd undir Kommunan → kommunalar tænastur.
Vinarliga
Vestmanna Kommuna
Vestmanna, 10. juli 2015
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
Super
Juni 27 , 2011Super at gongufólk nú hava fingið eina gongubreyt í Mikkatrøð. Nú verður tryggari hjá børnum og vasknum at ganga á hasum smala strekkinum.
Skeltir
Juni 27 , 2011Hevði tað verið møguligt at sett skeltir upp ímeðan arbeitt verður, við at gera gøtu, í Mikkatrøð? Nú hugsi eg um, tá ið lastbilurin stendur mitt á vegnum.
Tað er eitt sindur keðiligt, at ein skal koyra heilt niðan til har sum arbeitt verður, fyri síðani at bakka allan vegin oman aftur.
aftur til vandamikla vegin
Juni 21 , 2011Ìmedan kommunalid hugsar stórar tankar um heildarætlan til ger av nidara vegi - so kunnu um ikki bungur - so í minsta lagi setast skilti upp, sum fólk skilja .
Grundstykki
Juni 21 , 2011Hvat verður tað til við teimum "seldu" grundstykkinum uppi í vestri. Kann ein eiga stykkini í fleiri ár uttan at byggja. Vit eru allarhelst fleiri sum kundu hugsa okkum eitt stykki (at byggja á) av teimum "seldu" "umbidnu"
Gongubreyt framvið Garðavegi
Juni 21 , 2011Hvussu nógvir pengar eru settir av til at gera gongubreyt fyri, framvið garðavegi heimanfyri Hórará?
Og hvat er mett at tað hevði kostað, at breiðkað sama vegastrekki niðaneftir til gøtuljóssteyrarnar?
Hvør hevur avgjørt at loysa handan fløskuhálsin eftir hasum leistinum?
121.000 kr eru settar av til arbeiðið, men , sum nú sær út, verður henda upphædd ikki brúkt, øll sum hon er.
Mett hevur verið, at tað kom at kosta eina góða hálva mió at breiðka vegin. Tá er roknað við avgrevstri, spreinging/brekking, uppafturbygging, nýggjum gøtuljóssteyrum (støðið hevði verið tikið undan verandi steyrum) og avvatning í ovara borði. Harafturat hevði helst verið neyðugt at laðað uppundir aftur verandi lendi.
Um vegurin varð breiðkaður, hevði tað framvegis verið trupult hjá teimum gangandi at komi um svingið uttan at fara út á sjálva vegbreytina, tí at tað innast í svinginum hevði blivið rættuliga bratt.
Skitsuuppskot er gjørt fyri vegastrekkið. Sambært hesum skal niðari partur av svinginum (Garðavegur) hækkast, soleiðis at sjálvt svingið bert hevur lítið hall.
Grundleggjandi er tað Bygdarráðið, sum við at seta upphædd av á fíggjarætlanini, samtykkir at arbeiðið skal gerast innanfyri hesa upphædd. Men tað er vanliga eftir tilmæli frá teknisku nevnd. Hvussu júst arbeiðið verður gjørt, verður avgjørt á byggifundi - við atliti til játtaðu upphæddina, sjálvandi.
Vandamikli vegurin inni a Fitjum
Juni 16 , 2011Vegurin inni a Fitjum man vera ein hin vandamiklasti i Foeroyum fyri boern og vaksin, id eru til gongu. Har er mestsum einki plaass eftir, har vegurin er smalast. Eingin gonguteigur er yvirhoevur.
Folk a vegnum mugu bida og finna saer loegir at sleppa framvid heilskapadi. Har gongur nogv folk framvid og oftani mammur vid baedi vognum og smaaboernum. Harafturat eru busitandi framvid vegin, id hava smaa boern. Vit eru i ferd vid at umvala neysti hjaa okkum, og hava timburmennirnar hjaa Siggert Nielsen havt sina dagligu gongd a vegnum har, og teir hava havt raettiligt fortred av ti skilaleysu koyring, id er framvid neystini. Serliga verdur hugsa um ferd i hesum sambandi.
Eg vil ti fegin bida tykkum umhugsa at seta eina vegbungu ella tvaer aa hettar strekki, so ferdin maa setast nidur, adrenn bilarnir koma inn aa tad allarsmalasta.
Oftani verdur einki gjoert vid kend haettislig vegastrekki fyrr enn onkur er deydur a vegnum. Vaelsignadir siti ikki hendur i favn og bidi eftir ti degi.
Vinarliga
Hans Fonsdal Kass
Arbeitt verður við eini heildarætlan fyri Niðara Veg, og so leingi henda ikki er liðug, verða forðingar neyvan gjørdar.
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Leys størv
INNGANGUR
Freistin at søkja inn til lestur á Setrinum í 2014 eftir kvotu 2 var sett til 15. mars á midnátt. Setrið fekk methøgt tal av umsóknum, heilar 159, sum eru 35 umsóknir fleiri enn í fjør. Spennandi verður at síggja, hvussu nógvar leggjast afturat til umsóknarfreistina til kvotu 1, sum er 1. juli 2014. Sí nærri kunning um upptøku her
INNANSETURS er ætlað bæði starvsfólki og lesandi á Setrinum. Tað eru fleiri lesandi, sum hava meldað seg til sum haldarar av hesum kunningarskrivi. Gott hevði verið, um aftur varð boðað frá hesum átaki millum tey lesandi. Møguleiki er at melda seg til at fáa Innanseturs her
Evstamark fyri tilfari til komandi tíðindabræv er mikudagin 30. apríl 2014 kl. 12. Tit kunnu rokna við einum nýggjum INNANSETURS í viku 18.
ÚTBÚGVING
Bræv er sent út til tey lesandi á Føroyamálsdeildini um tey lestrarevni, sum verða í boði í heyst. Ónøgd er millum lesandi um, at einki bókmentaligt evni er millum lestrarevnini.
VEGLEIÐING
Framvegis eingin studentavegleiðari á Føroyamálsdeildini, eftir at Guðrið Poulsen gavst.
PRÓVTØKUR
Í mars fekk Randi Vang MA-prógv í føroyskum á Føroyamálsdeildini.
------------
Endurpróvtøkurnar á Føroyamálsdeildini eru avgreiddar í mars.
FYRISITING
Kunning um serstøku frívikuna 2014/2015
Heitt verður á starvsfólk um at geva fráboðan umvegis teldupost á hugins(at)setur.fo innan 1. mai 2014, um serstaka frívikan, sum er innvunnin 2014/2015 skal útgjaldast, ella um tygum ynskja at halda hesar serstøku frídagarnar saman við vanligu feriuni.
Sí alla kunningina frá fíggjartoyminum her
------------
Áheitan um skjótari avgreiðslu av váttanarskjali
Tað vísir seg tíverri, at tað til tíðir gongur long tíð at fáa váttanarskjalið útfylt. Fíggartoymið vil tí heita á tykkum um framyvir at hava í huga, at útreiðslur skulu skrásetast skjótast gjørligt í fíggjarskipanini; hetta merkir, at tað sostatt eisini er neyðugt, at váttanarskjalið verður útfylt og sent aftur til fíggjardeildina skjótast gjørligt.
Sí alla kunningina frá fíggjartoyminum her
------------
Kunning um próvtalsstiga
Á leiðslufundi 4. mars 2014 varð avgerð tikin um at halda fast í verandi siðvenju, at tann lesandi fær lægsta próvtal, um ikki verður møtt til próvtøku, ímeðan kannað verður, hvussu loysn kann fáast fyri øðrvísi skráseting í próvbókini. “Váttan um innskriving” verður tí dagførd til eisini at fevna um 7-stigan.
Sí alla kunningina her
------------
Endaliga lýsingin av starvsøkinum hjá deildarskrivstovum á Fróðskaparsetri Føroya. Allar viðmerkingar frá fyrstu og aðru hoyring umframt frá fundi eru viðgjørdar og tiknar við.
------------
Nýggjastu leiðslufundarfrágreiðingarnar:
- Fundarfrásøgn frá leiðslufundi - 040314
- Fundarfrásøgn frá leiðslufundi - 250214
- Fundarfrásøgn frá leiðslufundi - 180214
- Fundarfrásøgn frá leiðslufundi - 110214
- Fundarfrásøgn frá leiðslufundi - 040214
------------
Nýggjasta stýrisfundarfrágreiðingin:
GRANSKING
Ph.d-verkætlan um málmenning hjá Sissal M. Rasmussen á Føroyamálsdeildini
Sera nógv foreldur tóku væl undir við fyrra kanningarumfarinum um málmenning hjá føroyskum børnum, sum var í juni í fjør. Nú er seinna umfar í gongd, og Sissal vónar, at nógv fara at svara í hesum seinna umfarinum – eisini starvsfelagarnir á Setrinum, sum hava børn ella abba- og ommubørn.
Bókadeildin og Nám hava latið bøkur, sum vera latnar sum vinningar, og lutakast verður millum øll tey, sum hava svarað.
Til ber at lesa meiri um kanningina og finna leinkið til sjálvt spurnarskjalið her
------------
EURAXESS á kunningarferð
Seinastu vikurnar hava umboð fyri EURAXESS-verkætlanina verið á kunningarferð, har vitjað hevur verið á ymsum granskingarstovnum í Føroyum. Fyrsti fundurin var við leiðsluna á Setrinum. Endamálið við hesum stovnsvitjanum var at kunna um nýggja EURAXESS-portalin, EURAXESS-tænastuna og “Charter and Code”. Føroyski EURAXESS-portalurin, ið er eitt praktiskt stuðulsamboð hjá granskarum, er bæði á enskum og føroyskum. Portalurin hevur upplýsingar um m.a. innferðartreytir, at flyta, at finna bústað, arbeiðstreytir, skatt, málskeið, heilsutrygd og sosiala trygd. Eisini eru almennir upplýsingar um Føroyar, upplýsingar um føroyska gransking og fígging til granskingarverkætlanir. Portalurin veitir harafturat praktiskir upplýsingar til føroyskar granskarar, ið hava hug at fara til onnur lond at granska eina tíð. Sí www.euraxess.fo
Á vitjanunum var serligur dentur lagdur á skjalið “Charter and Code” og at eggja stovnsleiðslum til at taka undir við og seta í gildi ásetingarnar í hesum skjali. Endamálið við Charter and Code er at tryggja granskarum somu rættindi allastaðni í Europa. Skjalið lýsir karmar, reglur og mannagongdir fyri granskarar og granskingarstovnar. Hetta fevnir m.a. um rættindi, arbeiðsumstøður, leiklutir, ábyrgd og skyldur hjá granskarum og arbeiðsgevarum. Les nærri um Charter and Code her.
Vónin er, at Fróðskaparsetrið gongur á odda og verður fyrsti granskingarstovnur í Føroyum, ið tekur undir við og setur í gildi ásetingarnar í Charter and Code. (Skjalið til Charter and Code)
ÚTGÁVUR
Ólavur Christiansen, Helen Scott, Svend Erik Sørensen: “A Partial Application of Classic Grounded Theory in a Study of Poverty in Greenland”, The Grounded Theory Review (2013), Volume 12, Issue 2.
------------
Ætlanin er at fara undir at geva út eina bók: "Syntactic Variation in Insular Scandinavian”. Ritstjórar vera Höskuldur Thráinsson, Caroline Heycock, Zakaris Svabo Hansen og Hjalmar P. Petersen. Bókin skal útgevast í røðini Studies in Germanic Linguistics hjá Ohio State University Press. Freistin fyri at senda úrtøk til ritstjórnina var 01. apríl, og 01. mai fáa høvundarnir boð, hvørt teirra úrtak er góðtikið. Bókin verður útgivin várið 2015.
RÁÐSTEVNUR
Í sambandi við Barna- og ungdómsbókafestivalin fer Sissal Maria Rasmussen, ph.d.-lesandi á Føroyamálsdeildini, at halda fyrilesturin “Les og lær” í Norðurlandahúsinum leygardagin 5. apríl, kl. 14.45
TILTØK
Studentarnir á Føroyamálsdeildini skipa fyri várveitslu 5. apríl í Loftsstovuni bæði fyri lesandi og lærarum.
------------
í sambandi við Barna- og ungdómsbókafestivalin fer Sissal Maria Rasmussen, ph.d.-lesandi á Føroyamálsdeildini, at halda fyrilesturin “Les og lær” í Norðurlandahúsinum leygardagin 5. apríl, kl. 14.45
Ókeypis atgongd.
------------
Leygardagin 17. mai verður enska málroyndin IELTS
Nærri kunning her
------------
Næsti fundur í Vísindamót verður mánadagin 14. apríl - summarmáladag - í Jónas Broncks gøtu 25, stovuhæddin. Avtalað er annars, at fastir fundir liggja 3. mánadag í hvørjum mánað og altíð kl. 15.
Sí eisini lóg fyri Vísindamót, viðtikin á fundi 10. juni 2013
-------------
Í komandi ári eru hesir merkisdagar settir inn í árskalendaran, sí leinki.
FRÁBOÐAN
Tilmelding til INNANSETURS
Ert tú so óheppin ikki at hava móttikið tíðindabrævið? So er møguligt at melda til her.
Tilfar til INNANSETURS
Møguleiki er fyri at senda okkum kunningartilfar, sum tit meta eigur at vera við í INNANSETURS. Hygg nærri her.
Vit tilskila okkum rættin til at ritstjórna í tilfarinum. Tað er av týdningi, at INNANSETURS ikki skal innihalda persónsviðkvæmt tilfar.
Tá tú skrivar ein tíðindastubba, minst tá til at hava eina yvirskrift, eina lýsing, tíðspunkt, stað, fyrireikara og kontaktpersón.
Evstamark fyri tilfari til komandi tíðindabræv er mikudagin 30. apríl 2014 kl 12.
Ritstjóri av INNANSETURS
Anna Katrin Matras


text:
- Tíðindi, mentan og ítróttur
- Fær álvarsligar avleiðingar fyri allan heimin
Hann hevur tosað við iranska forsetan, Hassan Rouhani, og teir eru samdir um, at álopið leygarnáttina hevur skatt møguleikarnar fyri eini samtytkt um stríðið í Sýria, sum nú hevur vart í sjey ár.
At USA, Bretland og Frakland søktu at trimum málum í Damaskus og Homs, er í stríð við ST samtyktir, stendur í boðunum úr Moskva.
Amerikanski ST sendiharrin, Nikki Haley, segði í trygdarráðnum hjá ST í gjár, at vesturheimurin er til reiðar at søkja at fleiri málum í Sýria, um landið nýtir eiturvápn ímóti fólkinum.
Tað var Russland, sum hevði kallað trygdarráðið saman, men landið fekk ikki undirtøku fyri at fordøma álopið.
Nú sigur amerikanski ST sendiharrin, at tilknýtið sum Russland hevur til sýriska forsetan, Bashar al Assad, fer at fáa fylgjur. Eisini sigur hon, at USA fer at seta tiltøk í verk ímóti Russlandi - serliga tí partinum av virkseminum sum landið hevur í Sýria, og at landið hjálpir Assad forseta, m.a. við eiturvápnum.
Nikki Haley segði eisini, at amerikanski fíggjarmálaráðharrin, Steven Mnuchin, fer at almannakunngera tiltøkini í dag.
- Russland er til reiðar at taka ímóti amerikonsku revsingini, sigur formaðurin í russisku verjunevndini, Evgeny Seerebrennikov.
- Tað verður torført, men tiltøkini fara at hava størri ávirkan á USA og Evropa, sigur hann.
Sí eisini


text:
Nú er greitt, hvussu bólkarnir til Faxe-Kondi kappingina koma at síggja út. Bólkað verður eftir støðuni í landskappinini eftir 12 umfør eru leikt. Liðini sum liggja nr. 1,4,5 og 8 fara í ein bólk, meðan liðini sum liggja nr. 2,3, 6 og 7 fara í hin. Áttanda plássið verður leikt um í undankapping av liðunum, sum hava meldað til úr næstbestu og triðbestu deild. Kyndil og VÍF mangla ein dyst sínamillum, men hesin hevur ikki ávirkan á støðuna og kunnu bólkarnir sostatt staðfestast.
Bólkur 1 – menn
Bólkur 2 – menn
Bólkur 1 – kvinnur
Bólkur 2 – kvinnur


text:
Vestmenningur og Skoraberg landa á Kósini
vinna12-07-2017 - 10:48 - Jóanis Nielsen
Vestmenningur og Skoraberg koma á Klaksvík um middagin, teir skulu landa á Kósini.
Teir hava uml. 190 tons av gulllaksi, sum Tavan í Leirvík keypir.
Vestmenningur og Skoraberg hava fiskað sunnast í føroyskum sjógvi.
Tað eru 24 mans sum fáa hýru frá Vestmenningi og Skoraberg, 14 mans eru umborð hvønn túrin 7+7 og 10 mans eru í landi.
Tað verða fiskað uml. 600 tons av gulllaksi um vikuna, so mett verður, at gulllaksakvotan verður uppfiskað uml. hálvan august.
Gulllaksakvotan er 12.000 tons tilsamans.


text:
Yvir av gomlu hvalastøðini, miðskeiðis millum býlingin Langasand, har timburhandilin er, og býlingin við Sjógv, er staðurin á Lygnnesi.
Á gomlu húsunum hjá Erhard Dam, sum Signar Djurhuus nú eigur, stendur skeltið við áskriftini á Lignesi. Signar, ið klæðir húsini av nýggjum, sigur, at gamla skeltið framhaldandi fer at standa á húsunum.
Jákup Dam, bróðursonur Erhard, sigur at fólk hava verið ymisk á máli um stavsetingina og týdningin í staðarnavninum.
Í telefonbókini stendur Lygnnes, tí sagt varð at út fyri nesið kundi verða logn og harav heitið Lygnnes. - Men eg havi eisini hoyrt eldri menn her á staðnum mótmælt, tí her var aldri logn. Tvørturímóti vildu teir vera við, at navnið sipar til Líðina. Ein danskur prestur skal so hava umsett føroyska heitið til danskt. Burtur úr er so komið Li, sum er brongla til Lignes.
Umframt skeltið á gomlu húsunum, sæst sjáldsama stavsetingin eisini á AWI-bátinum hjá Jákupi í bátahylinum í Kollafirði.
Kollafjørður er partur av Tórshavnar kommunu. Nakrir býlingar í Kollafirði eru á Langasandi, við Kópastein, á Lygnnesi, í Líðini, við Sjógv, í Homrum, á Todnesi, á Miðgerði, á Kjalnesi og norðuri í Sundum.


text:
Prentað í Gratisavísini 01.09.10 Ein seinseinnapart í donskum seinsummarveðri fór eg súkklandi gjøgnum Keypmannahavnargøtur ímóti Halmtorvinum. Á súkkluni hjá mær, sum man hava samlað støv í skjótt eitt ár. Við konsentreraðum eygum og við tunguni stingandi eitt sindur útum tók eg eina ljóskurv fyri og aðra eftir. So stolt. Næstan til tíðina kom eg til […]
Posts Tagged ‘myspace’
HEIÐRIK – frælsi at úttrykkja seg12 apríl, 2010
Áður prentað í Gratisavísini 30.11.2009 Heiðrik á Heygum hevur síðstu dagarnar verið aktuellur við, at hansara stuttfilmur “Mítt rúm” varð vístur á Norðuratlantsbryggjuni í Keypmannahavn. Hetta var í samband við eitt afturvendandi tiltak, Biodage, har fokus verður sett á norðurlendska filmslist. Tað næsta á skránni hjá Heiðrikki er ein nýggj stakfløga frá hansara komandi fløgu, […]


text:
Aðalfundurin hjá S & K leygardagin 23 februar
Aðalfundurin hjá S & K felagnum er leygardagin 23 februar kl. 19:00
Á skránni er m.a. nevndarval. Emy Sólvitsdóttir og Sunrid Vatnsdal standa fyri vali. Emy Sólvitsdóttir stillar uppaftur, men Sunrid Vatnsdal stillar ikki uppaftur.
Ein persónur hevur bjóða seg fram, at koma í nevndina hjá S & K felagnum. Tað er Palma Petersen, sum arbeiðir hjá Faroe Ship. Hon býr í Havn men er ættað av Skála.
Upplegg til komandi lønarsamráðingar er til umrøðu.
Kristina Bærentsen kemur at syngja nakrar sangir fyri aðalfundinum. Umframt hettar er onkur góður vinningur at vinna millum aðalfundarlútakarnar.
Eftir aðalfundin bjóðar S & K felagið til ein ábit.


text:
Páll á Reynatúgvu vil millum annað hava at vita um Sildberin er endaliga góðkendur sum ferðafólkaskip, tí hevur hann sett Johan Dahl ein § 52a fyrispurning um viðurskiftini hjá Sildberanum
Fyrispurningur eftir Tingskipanini § 52a
Fyrispurningur um nýggja Sildberan, settur Johan Dahl, landsstýrismanni (at svara skrivliga eftir TS § 52a)
1) Hevur Sildberin fingið endaliga góðkenning sum ferðafólkaskip frá føroyska skipaeftirlitinum?
2) Hevur nakað beinleiðis samskifti verið millum landsstýrismannin og Sjóvinnu-stýrið um møguligu góðkenningina av Sildberanum sum ferðafólkaskip?
3) Er skrokkurin broyttur, síðani skipið kom til Føroya, og hví?
4) Hvør tók stig til at broyta skipið?
5) Hvussu tjúkt er stálið í botni, og borðum á Sildberanum?
Viðmerkingar
Undirritaði setti fyri nøkrum mánaðum líknandi fyrispurning, og fekk tá at vita at Sildberin var fyribils góðkendur sum ferðafólkaskip. Fyri at fáa vissu fyri trygdini hjá teimum, sum ferðast á Skúvoyarleiðini, verður spurt uppaftur.
Á Løgtingi, 4. februar 2015
Páll á Reynatúgvu


text:
Leygardagin verður endaliga avtalan um bygging av nýggjari Støkkhøll undirskrivað
Tí skipar fimleikafelagið Støkk fyri rimmar Støkkdegi í ítróttarhøllini í Runavík. Tiltakið er alment, og Støkk vónar at síggja nógv fólk hendan dagin.
Dagurin byrjar klokkan 13, tá børnini sleppa at gera fimleik og spæla. Í meðan kunnu foreldrini hugna sær við kaffi og køkum. Á skránni verður millum annað køkutombola, fiskibrunnur og kapping um at gita, hvussu nógvar Silvabússur eru í einum kassa. Apexferðaseðlar kunnu vinnast og lutaseðlasøla uppá ein bil, av slagnum Kia Ceed 1,4, byrjar hendan dagin.
Møguleiki verður at lata pening til nýggju Støkkhøllina. Nøvnini á øllum, sum lata pening til nýggju høllina, verða sett á eina soylu, sum kemur at standa í nýggju Støkkhøllini.
Klokkan 15 verður endaligi byggisáttmálin millum TN-Bygging og Støkk undirskrivaður.


text:
Fólkatættleiki
Fólkatættleiki er mát fyri, hvussu tætt fólk búgva til dømis í einum landi, í einari oyggj ella í einum býi. Hann er aloftast máldur í íbúgvum á hvørjum km2. Vita vit víddina og íbúgvatalið, er lætt at rokna fólkatættleikan í einum øki (fólkatal/vídd í fólk/km2). Talið vit fáa, sigur okkum, hvussu nógv fólk búgva á hvørjum km2. Eisini er hetta ein háttur at vísa, hvussu stórt øki, hvørt fólk hevur í miðal at ráða yvir í einum ávísum øki. Hvar fólk búgva er sjálvsagt treytað av ávísum umstøðum, tilfeingi, veðurlagi, natúrligum plantuvøkstri, og eisini hvussu landslagið er. Fólkatættleikin í Føroyum er 34,5 fólk/km2 í 2015.
Í USA verða enn nýttar enskar míl, og 1 ensk fermíl er 2,59 ferkilometrar, svarandi til, at 1 ferkilometur er 0,386 fermíl.
Fólkatalið í Føroyum er sostatt 34,5 fólk/km2 × 2,59 km2/mile2 = 89,4 fólk/mile2.


text:
Jan Müller
09.05.2018 - 14:43
Oljuprísurin hækkaði munandi, eftir at amerikanski forsetin Donald Trump í gjárkvøldið kunngjørdi, at hann tekur aftur amerikanska stuðulin til kjarnorkuavtaluna við Iran. Tað fekk beinanvegin ávirkan á oljuprísin, sum í løtuni er umleið 76,90 dollarar fyri tunnuna. Tosað verður um, at hann kann fara so langt sum uppá 80 dollarar sum ein avleiðing av avgerðini hjá Trump og síðani eisini ávirkað av støðuni í Venzuela.
Hækkingin í oljuprísinum hevur verið 15% síðani á nýggjárinum og er 55% hægri enn somu tíð í fjør. Eygleiðarar siga, at um Trump fer at seta í verk aftur allar sanktiónirnar móti Iran, sum vórðu galdandi áðrenn avtaluna, so kann prísurin fara enn hægri upp og heilt upp til 80 dollarar.


text:
Í fleiri ár hevur verið arbeitt við ætlan um at fáa sett á stovn Hjálparfólkaútbúgving á Skúladeplinum í Suðuroy. Hetta varð nevnt í áliti frá 2011 um Gagnnýtslu av Skúladeplinum í Suðuroy. Og nú er so greitt, at Hjálparfólkaútbúgvingin byrjar í januar 2019.
Í samband við sáttmálasamráðingarnar millum Fíggjarmálaráðið og KAF og Pedagogfelagið varð eisini avtalað, at farast skuldi undir Hjálparfólkaútbúgving til hjálparfólk á dagstovnaøkinum.
Kommunurnar í Suðuroynni vóru á fundi við landsstýrið í januar og nevndu tá eisini, at tað var nærlagt, at hendan útbúgvingin varð skipað við Skúladepilin í Suðuroy. -Og er hetta eisini eitt av fleiri átøkunum, sum kommunustýrini í Suðuroynni á felags fundum hava arbeitt við, sum skal skapa menning í Suðuroynni, sigur Dennis Holm, borgarstjóri í Vágs kommunu.
Í Degi & Viku tórskvøldið segði Rigmor Dam, landsstýriskvinna í Mentamálum, at arbeiðið við at skipa Hjálparfólkaútbúgvingina var farið ígongd og ætlanin er at útbúgvingin byrjar í januar 2019.
Hetta eru sera góð tíðindi fyri Suðuroynna. Nýggj skúlatilboð verða við hesum skapt og eisini fleiri størv til útbúgvin fólk. Og við tað, at hjálparfólk úr øllum landinum koma at taka útbúgvingina, so fer hetta eisini at skapa ringvirkningar á øðrum økjum.


text:
Hendan vikan royndist avbera væl, eg fekk runnið 50 km, og er tað langt síðani síðst at so var. Hóast eitt sindur óskikkiligur á fóðurfrontinum, so er vektin enn niðan fyri 73 kg. Hon segði í morgin 72,8. Nú og fram til Stockholm er ikki annað at gera enn at halda formin viðlíka, og eta skilagott, ikki koyra for nógv ókrút í munnin.
Seinnapartin var eg saman við Treysti á Viðareiði og skipaði fyri árligu Viðareiðisrenningini. Í ár er 10. árið upp í slag at vit hava skipa fyri rennikapping. Gutti vildi gera eitt sindur meira burtur úr í samband við at 10 ára eru liðin síðan fyrstu ferð, so hann hevði tikið málportalin við norður, og hann tók seg bara heilt væl út á Nýggjavegi. Vildi tó ynskt at uppmøting var betur. Veðrið í dag var super.
Nú er kl. bert 23, og útlitini fyri einum góðum náttarsvøvi eru bara heilt góð.
Góða nátt.


text:
Sunda kommunu hevur í nøkur ár givið út heiðurslønina "ársins mentanaravrik". Heiðurslønin kann vera givin einum einstøkum persóni ella felagsskapi, sum hevur framt okkurt serligt mentanaravrik í kommununi.
Fyri at fáa so nógv uppskot inn sum gjørligt, heitir kommunan tískil á einstaklingar, at senda inn uppskot til hvør skal vinna, og grundgeva fyri hví. Tey ið senda inn, kunnu vera dulnevnd um tey ynskja tað.
Freistin at senda uppskot inn er í dag. Uppskotini skulu sendast til sunda@sunda.fo. Nevndin tekur síðani støðu til innkomnu uppskotini.
Heiðurslønin verður handað á mentanardøgunum í Sunda kommunu, á setanarkvøldinum, tann 14. september, klokkan 19.
Tá himmalin er myrkast síggjast stjørnurnar best
Tað eru ikki nógv, sum í friðartíð hava upplivað so stóra sorg, sum Fríðbjørg Jensen. Av sjey børnum hevur hon lagt fýra í...


text:
Nobelprísvinnari og stjórnarleiðari, Aung San Suu Kyi, er komin við fyrstu almennu viðmerkingini til støðuna hjá Rohingya-minnilutanum, síðan harðskapurin byrjaði aftur fyri tveimum vikum síðani. Hetta boðar BBC frá.
Í telefonsamrøðu við turkiska forsetan, Recep Tayyip Erdogan, sigur hon at “eitt ísfjall av villeiðandi upplýsingum” ávirkar Rohingya-krisuna, og tænir “yvirgangsfólkunum”. Aung San Suu Kyi hevur verið fyri sterkum atfinningum seinastu dagarnar, av tí at hon, sum ímynd fyri menniskjarættindabardagan, ikki hevur talað at hópdrápunum og burturtrokanina av Rohingya-minnilutanum í Myanmar.
Sambært henni verjir stjórnin allar íbúgvar í statinum Rakhine, har kreppan hevur tikið seg upp. Í samrøðuni legði hon afturat, at stjórnin berjist fyri, at “yvirgangur” ikki skal spreiða seg um alt Rakhine.
Nýggjastu tølini frá ST siga, sambært NRK, at meira enn 146.000 túsund Rohingya eru flýdd undan jagstranini í Myanmar til Bangladesh hesar seinastu tvær vikurnar.


text:
Árni Gregersen, ting.fo 21.11.2017 (10:05)
Hava ikki viðgjørt Kristin- og Bjarna-málið
Hóast Kristin Michelsen og Bjarni Hammer, báðir tingmenn fyri Javnaðarflokkin, í sambandi við nýskipan av fiskivinnuni, ikki taka undir við sjónarmiðum floksins, so hevur lokala Javnaðarfelagið á Tvøroyri onki gjørt við støðuna.
-Nei, vit hava als ikki viðgjørt tað málið á nevndarfundi í felagnum, sigur Signar Dam, formaður í Suðuroyar Norðara Javnaðarfelag.
Stríð hevur verið millum felagið og Kristin Michelsen, men tað var í sambandi við kommunuvalið.
-Ja, tað er rætt, men síðani valið hava vit ikki havt fund um júst hasi viðurskiftini, sigur Signar Dam.
Hann sigur, at í landspolitikki hevur als ikki verið nakað mál uppi, har felagið hevur hildið, at tingmennirnir ganga ímóti javnaðarhugsjónini beinleiðis. Hann leggur eisini afturat, at tað neyvan er taktiskt rætt at taka eitt slíkt mál upp nú, júst meðan samráðingar eru um eina nýggja samgongu.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Kiran Jóanesarson
10.05.2018 - 20:48
Fiskur > Tíðindi > Føroyar
Hjá Havsbrún í Fuglafirði gera tey alt annað enn at sita hendur í favn í hesum døgum.
Svartkjaftafiskiskapurin sunnanfyri Føroyar er góður í løtuni, og skipini sigla til lands mest sum hvønn dag.
Eitt av virkjunum, sum tekur í móti svartkjaftinum er Havsbrún í Fuglafirði, har svartkjafturin verður framleiddur til fóður.
Tummas T hevur júst landað 1500 tons av svartkjafti til Havsbrún, og aftaná teir slapp Høgaberg framat. Teir hava umleið 2000 tons av svartkjafti.
Nógv skip eru á svartkjaftafeltinum sunnanfyri føroyar í løtuni. Talan er um føroysk, íslendsk og russisk skip.


text:
VisualEditor/Portal/Hví< VisualEditor | Portal
- Hví byggja vit hetta?
- VisualEditor rollouts
- Ofta Spurdir Spurningar
- Media Q&A (in English)
- Hvussu ein brúkar VisualEditor
- VisualEditor roadmap
- User testing reports
- Design portal
- Community Taskforce
- Update help pages
- Innset TemplateData
- Hjálp nýggjum brúkarum
- TranslationCentral
- Ger týðingar og staðsetingar dokumentasjón
Tølini
Grafurin omanfyri vísir talið av nýggjum fólkum sum skriva og rætta yvir tíð og sum vera verandi, og talið av fólkum sum eru aktiv við at skriva. Sum tú sært, so er tað ikki positivt. Wikipedia er mitt í eini kreppu tá man hyggur at talinum av fólkum sum rætta. Vit dríva ov nógvir nýbyrjarar burtur, og vit missa ov nógv lívsblóð av einum og hvørjum samstarvs verkætlan: fólkini ið rætta.
Tað ið hetta merkir er tað, at vit heilt einfalt ikki hava tey fólk ið skulu gera tað arbeiði ið vit hava tørv á verður gjørt. Bunkin av ikki gjørdum arbeiðsuppgávum bara veksur og veksur, við færri fólki til at taka sær av fjallinum av uppgávum á Special:NewPages, og av at viðlíkahalda ævisøgur um livandi persónar (BLPs).
Featured and Good article promotions plateau as a result of not having enough people to not only write the articles, but review and maintain them. Everyone has a story of an area they work in where there just aren't enough people to get the job done.
Orsøkirnar
Vit hava ein trupulleika, og tað er nógvar grundir til hví so er. Summi fólk rýma, tí tey ikki ynskja at luttaka aktivt, og tað er heilt í ordan. Onnur fara, tí tey halda at felagsskapurin á Wikipedia er ov fíggindasinnaður, ella tí at tey ikki megna at finna fram til hvar ið ein kann fáa hjálp.
Men mest av øllum, so fara ein rúgva av fólki, tí at tað at rætta er bara alt ov strævið og ringt at finna útav. Afturi í 2001, tá Wikipedia varð sett á stovn, vóru tað nógvar stórar heimasíður, sum væntaðu, at brúkarar skuldu skriva í ymiskum sløgum av markeringsmáli (markup), og vit vóru ein av teimum. At skriva á markeringsmáli var ein vanligur førleiki hjá fólki, sum arbeiddu á internetinum, antin tað var BBCode ella wiki-markeringsmál, ja sjálvt beinleiðis HTML dugdu tey.
Trupulleikin er, at nú er tað 2013, og vit eru, um ikki tann einasta stóra heimasíðan, sum enn brúkar markeringsmál (markup), so í hvussu so er tann einasta sum brúkar so komplekst slag av uppmerkningsmáli.
Flyta burtur frá markeringum/markup
Í 2013 vænta fólk ikki at tey noyðast at læra seg ymiskar markeringar og kotur fyri at skriva á einari heimasíðu. Tey gerast bilsin, tá tey koma her og noyðast tað, og tey flestu eru ikki serstakliga glað fyri upplivilsi. (We received some confirmation of that in a user test we conducted prior to the launch of VE.)
Nógvir nýggir brúkarar byrja ikki við at gera stórar broytingar; tey byrja við at gera smærri broytingar, og hóast tað, so noyðast tey at læra seg wiki-koturnar, bara fyri at vera førur fyri at lesa rættingarteigin. Tey gerast firtin og so fara tey, sum okkara brúkarakanningar eisini vísa.
This need for a better way to edit is something the community has recognized again and again, as early as 2004. We're building the VisualEditor in response; because people have asked for it, and more importantly because people need it.
Wikimarkup is already intimidating to newcomers, and the level of intimidation will only increase as other websites move forward. We're building it because if we don't, that graph is going to look a lot worse in five years.
We're not expecting everyone to use it (the source editor will still be around), and we're not expecting everyone to be convinced. But we're determined to do a good job and determined to demonstrate the impact this software can have.


text:
Poul Jóhan Djurhuus 02.03.2018 (15:10)
Jarðarferðin hjá Billy Graham
Fyri góðari viku síðani, mikudagin 21. februar, komu boðini, at heimskendi evangelisturin Billy Graham er deyður.
Tíðindini fóru sum skógareldur um alllan heim, og nógv hevur verið gjørt burtur úr minninum eftir Billy Graham í altjóða miðlunum síðani tíðindini bórust.
Hvítu Húsini í Washington DC, har Billy Graham hevur verið andaligi ráðgevin hjá fleiri av forsetunum, tók samband við familjuna við tað sama við samkensluheilsan, har Amerikanska Stjórnin úttrykti ynski fyri familjuni at kistan varð sett til heiðurs í stóra runda Capitol-salinum, ikki langt frá Hvítu Húsunum.
CAPITOL ROTUNDA – “TO LIE IN HONOR”
Tá kistan varð borin inn í Capitol-salin, vanliga róptur Capitol Rotunda, mikumorgunin 28. februar, varð kistan móttikin av Donald Trump forseta og konu hansara Melaniu Trump, og av varaforsetahjúnunum Karin og Mike Pense, har eisini umboð fyri republikanarar og demokratar tóku ímóti, og eitt stórt tal av diplomatum.
Allan mikudagin, 28. februar, lá kistan við Billy Graham til heiðurs í Capitol-salinum, har Amerikanarar í túsundatali gingu framvið kistuni til tess at vísa evangelistinum takksemi og heiður.
JARÐARFERÐIN
Jarðarferðin verður í dag, fríggjadagin 02. februar, kl.1700 føroyska tíð. Billy Graham verður jarðaður í einum gravstaði, eisini kallað Bønarstaðið, sum hoyrir til Billy-Graham-Savnið, í býnum Charlotte í North Carolina, har kona hansara eisini liggur grivin. Samverkamenn hansara, Cliff Barrows og solosangarin George Beverly Shea, eru eisini jarðaðir á hesum gravstaði.
EVANGELISKIR TÓNAR
Billy Graham hevur ynskt, at jarðarferðin skal vera ein løta har talan og sangurin avspegla evangeliska boðskapin og sangin, sum altið var høvuðsinnihaldið í hansara mongu fundarøðum kring heimin. Tað verður sonurin, Franklin Graham, sum kemur at hava høvuðsprædikuna.
FØROYSK UMBOÐAN
Tað eru 2.300 gestir, sum eru bodnir at vera við til jarðarferðina, sum koma at sita í einum stórum tjaldi, ið er reist á gravstaðnum. Tvey umboð fyri Føroyar eru eisini boðin at vera við, og tey eru Evangelisturin Svenning av Lofti og pastorurin í samkomuni Lívdin, Jógvan Zachariassen. Teir komu til Charlotte í North Carolina í gjárkvøldið, tá Kristiliga Tíðindatænastan hevði samband við teir í telefonini.
STROYMING
Jarðarferðin verður kl.17:00 føroyska tíð, og hon verður stroymd beinleiðis. Stroymingin byrjar kl.15:00 á BGEA.org og eisini ber til at fara inn á EVR.fo og nýta eina leinkju til stroymingina.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Áki Bertholdsen 16.05.2018 (14:15)
Hetta er als ikki nøktandi
Løgtingsins Umboðsmaður hevur nú kannað um barnaverndirnar kring landið halda freistirnar í málum, sum skuldu endurskoðast av Høvuðsbarnaverndarnevndini-
– Kanningin vísti, at tað alt ov ofta kom fyri, at endurskoðanarfreistirnar ikki vórðu hildnar, sigur Umboðsmaðurin.
Umboðsmaðurin staðfestir, at hetta als ikki er nøktandi at rættindini hjá foreldrum og børnum ikki verða hildin. Umboðsmaðurin hevur tískil biðið barnaverndirnar og kommunurnar seta tiltøk í verk fyri at tryggja, at freistirnar verða hildnar.
Ein avleiðing av, at freistirnar ikki vera hildnar, er, at børn og ung eru longri undir barnaverndunum enn neyðugt er.
Barnaverndirnar hava skyldu til at fylgja málum væl upp og regluliga meta um, antin umstøðurnar í familjuni eru broyttar. Barnaverndirnar eiga tí at seta tiltøk í verk sum bøta um mannagongdirnar, og tær eiga at syrgja fyri, at tilmælini til høvuðsbarnaverndarnevndina verða liðug í góðari tíð, soleiðis at endurskoðanarfreistirnar verða hildnar, og børn og foreldur í góðari tíð vita, hvat skal henda.
– Tað eigur ikki at koma fyri, at mál ikki verða løgd fyri høvuðsbarnaverndarnevndina rættstundis, sigur Løgtingsins Umboðsmaður.
Tað var bara barnaverndin á Sandi, sum helt sína freistir, men í summum barnaverndarmálum aðrastaðni varð farið langt út um upprunaligu endurskoðanarfreistirnar, áðrenn nýggjar avgerðir vórðu tiknar.
Tilsamans varð farið út um upprunaligu endurskoðanarfreistirnar í 57 av í alt 109 endurskoðanarfreistum. Í 15 av teimum 57 førunum, har farið varð út um upprunaligu endurskoðanarfreistina, varð biðið um longda freist. Men í fimm av hesum 15 málunum varð longda freistin ikki hildin. Býtið av teimum 57 førunum, har farið varð út um upprunaligu endurskoðanarfreistina, var soleiðis:
1-7 dagar: fýra ferðir
8-14 dagar: tíggju ferðir
15-30 dagar: níggju ferðir
1-2 mðr: sekstan ferðir
2-3 mðr: seks ferðir
3-4 mðr: fýra ferðir
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Butan
Kongaríkið Bhutan ella Butan (dzongkha: Brug rGyal-Khab) er eitt sjálvstøðugt kongsríki í Himaleia millum Tibet í Vesturkina og India. Har búgva umleið 700.000 fólk, sum eru millum tey fátækastu í heiminum. Av hesum búgva eini 100 túsund í Thimphu. Thimphu er høvuðsstaður í Butan. Landið hevur valt at avbyrgja seg og hevur tí í øldir gingið sína egnu leið. Í norðri hevur Butan mark við Kina, í eystri, suðri og í vestri við India. Kongsríkið Butan er gátuført og lítið kent land, tí at tað var stongt fyri umheimurin langt upp í 1970-árini. Eisini er ringt at koma fram í óføra fjallalendinum. Butan er buddistiskt land, og kongurin, nevndur drekakongurin (nú Jigme Khesar Namgyel Wangchuck), er einaveldugur. Miðallívsævin í landinum er 65.53 ár.
Innihaldsyvirlit
Fólkið[rætta | rætta wikitekst]
Um 70 % av fólkinum í Butan er drupukar, ið eru ættaðir úr Tibet. Drupukarnir tala dzongkha, almenna málið í Butan, sum er skylt við tibetanskt. Í 1990 elvdu samanbrestir ímillum drupukar og lotsampafólkið, ið er ættað úr Nepal, til harðligar mótmælisgongur ímóti kongsveldinum. Hetta hevði við sær, at Butan varð stongt fyri útlendingum.
Meginparturin av fólkinum í Butan býr á bygd og livir av landbúnaði. Flestu fólk á bygd eru bøndur, men nøkur eru eisini handverkarar, til dømis vevarar ella leirkerasmiðir. Húsini eru smá, og har eru bara eitt ella tvey rúm. Flestu bøndur í hálendinum í Butan liva av neytahaldi. Harðføra, síðullaða jakneytið er óført reiðdýr og tolir ógvuliga væl kulda. Jakullin verður spunnin og vovin til klæði og tjalddúkar, og halin verður nýttur sum veiftra ella kustur. Butanar eta jakkjøt, kirna smør og kæsa ost av mjólkini og turka myrkjuna til brenni.
Í Butan verður viðgongd máld í mun til økologiska, etiska og andaliga menning. Moralur og upplýsingarstøði telja meira enn materiell vælferð. Buddhistisk virði eru varðveitt. Kongurin Wangchuk sigur, at "brutto tjóðareydna hevur størri týdning enn bruttotjóðarframleiðsla".
53 % av fólkinum eru ikki lesifør (sbrt. CIA World Factbook).
Búskapur[rætta | rætta wikitekst]
Náttúrutilfeingi er lítið; men har eru nógvar stríðar áir, og tey eru farin at byggja vatnorkuverk.
Landið kundi havt stóra inntøku av timburútflutningi, men hevur noktað at høgga trø niður, tí tað skaðar umhvørvið. Planleggingarráðharrin hevur sagt: "Vit vilja ikki kasta okkum treytaleyst inn í alt, sum er modernað. Vit royna tí at varðveita okkara mentan, okkara siðaarv, okkara virðisskipan og okkara mentanarstovnar".
Uttanlandshandil[rætta | rætta wikitekst]
Inn- og útflutningurin av vørum skift á ávikavist upprunaland og nýtsluland fyri 2006, sær soleiðis út sambært CIA World Factbook:
Politikkur[rætta | rætta wikitekst]
Í 1998 vitjaðu 500.000 ferðafólk grannalandið Nepal. Butan loyvdi ikki meira enn 6.000 ferðafólkum inn í landið. Hvør einstakur ferðamaður fekk strong boð um, hvussu hann skuldi fyrihalda seg. Millum annað varð forboðið teimum at geva børnum góðgæti ella annað, tí tey skuldu ikki verða lærd at bidda.
Men fangarmarnir hjá altjóða kapitalismuni røkka langt. Líka til Butan, har parabolantennur vaksa sum hundaland. Ávirkanin frá Vesturheiminum sæst longu væl. Kurvabóltur er vorðin tjóðarítrótt í staðin fyri bogaskjóting. Boogie Woogie, eitt sjónvarpsshow, sum Golcate stuðlar fíggjarliga, kappast við panoramaútsýnið til Himaleia. Teldupostur er komin í staðin fyri brævskriving, hóast tann elsta av teimum fýra konunum hjá kongi bjóðaði fólki at senda brøv ókeypis í 10 dagar fyri at forða hesari gongd. Børn, sum fara pílagrímsferð til kleystur at biðja, eru ílatin Spice Girls t-skjúrtur. Í høvuðsstaðnum Thimphu selja 25 privatar sølubúðir sjónbond. Sjálvt Butan, tað seinasta Shangri-La, er fallið. Landið loyvir vesturlendskari ávirkan, tí tað er ikki ført fyri at halda ímóti freistingunum og kann ikki halda fram við avbyrgingarpolitikkinum.
Støðan reisir nógvar spurningar. Hvussu long tíð gongur, til altjóðagerðin og tær frælsu marknaðarkreftirnar hava víggirt seg so væl, at tað vendist ikki aftur? Verður Butan ført fyri at finna eina millumleið? Fara mammon og MTV-mentanin skjótt at yvirtaka tann fagnað, Budda hevur átt? Hvussu leingi aftrat kunna kongur og hansara fýra konur stýra búskapinum og átaka sær ábyrgdina av vælferðini hjá borgarunum?
Neyvan leingi, skula vit meta eftir gongdini aðrastaðni. Men so leingi tað varar hevur butanski staturin tað størsta fíggjarliga valdið, til dømis er tað mesta av ídnaðinum statsogn, og staturin røkir fólksins vælferð. Tað sama var galdandi í USA og Evropa stóran part av farnu øld, til lat-standa-til-kapitalisman tók seg fram í 1970-unum og 80-unum. Áðrenn myndugleikarnir løgdu saman ástir við fría marknaðin.
Landafrøði[rætta | rætta wikitekst]
Landslutir[rætta | rætta wikitekst]
Hygg eisini at[rætta | rætta wikitekst]


text:
Nevndin í landsbankanum ger ásetingarnar, sum landsbankin fyrisitir íløgurøktina eftir.
Íløgustrategiin og íløguheimildin er tilevnað útfrá málsetninginum um at fáa eitt so gott avkast sum gjørligt við tí váða sum er rímiligur og avtalaður.
Fyri at kunna tilevna eina strategi, við fyritreytum um, hvussu landsbankin kann fáa eitt gott avkast við einum hóskandi váða, so kannar landsbankin íløguheimin, tað er teir ymsu aktivklassarnar sum partabrøv, statslánsbrøv, realkreditlánsbrøv, virkislánsbrøv, hárentulánsbrøv, menningarlandalánsbrøv og alternativar íløgur.
Landsbankin kunnar seg í fyrsta lagi um væntaða avkastið og váðaeginleikarnar hjá fyri einstøku aktivklassunum.
Landsbankin kunnar seg somuleiðis um samvariatiónina millum hesar aktivklassarnar. Hetta verður gjørt fyri at gera eina samanseting av íløgum, har øll aktiv ikki hækka og lækka í virði samstundis. Miðað verður ímóti at velja aktiv, har nøkur hækka í virði, tá onnur lækka í virði, og harvið minka váðan í tann mun tað er gjørligt.
Landskassin tekur somuleiðis atlit til varleikan á skuld landskassans, so at varleikin á gjaldføri landskassans sett í stat- og realkreditlánsbrøv, ikki víkir ov nógv frá varleikanum á skuld landskassans. Harvið kann samlaði váðin á gjaldføri og skuld landskassan minka.
Heimildin sæst her.


text:
KrepputÝ er prˇvt°kutÝ
19. juni 2009
Vit læra ofta meir av tí, sum miseydnaðist, enn av viðráki og tí, sum eydnast væl her í lívinum.
Vit læra ofta meir av tí, sum miseydnaðist, enn av viðráki og tí, sum eydnast væl her í lívinum. Størstu læruna fáa vit, tá ið vit ganga ígjøgnum krepputíðir og mótvind. Kreppan er sum ein próvtøka. Eftir eina ávísa lærutíð kemur altíð ein próvtøka. Tað er ein tíð, har vit skulu prógva, at vit hava lært okkurt. Tað er tað, sum trongdirnar og mótburðurin snúgva seg um.
“Og tú skalt hava í huga, hvussu Harrin, Gud tín, í hesi fjøruti árini hevur leitt teg í oyðimørkini, til tess at eyðmýkja teg og royna teg og vita, hvat ið mundi búgva tær í hjarta, hvørt tú vildi halda boðorð hans ella ikki.” 5. Mós. 8,2.
Kreppan fær ofta teir lutir, sum eru soknir niður á botn í lívi okkara, upp til yvirflatuna. Alt tað skitna kemur upp til yvirflatuna, tá ið kreppan herjar á. Tað er sum við gruggutum vatni, sum hevur staðið leingi í einum glasi. Alt tað skitna fellur niður á botn, meðan vatnið í erva er klárt. Men um tú av óvart kemur undir glasið, verður vatnið aftur gruggut og skitið. Tí kann kreppan sammetast við eina próvtøkutíð, har vit skulu roynast. Jesus upplivdi eisini uppgerðina við djevulin í oyðimørkini. (Luk. 4) Men hann sigraði á honum og stóð royndina. Tað er ikki fyrr enn eftir hetta, at hann byrjaði sína almennu tænastu í kraft Heilaga Andans.
Okkara lyndi mennist kanska mest í mótráki. Mótvindur er betri enn framgongd, tá ið tað ræður um at snikka til okkara lyndi og muru. Mótvindur pressar okkum nærri Gudi. Ódnirnar gera, at røturnar á trøunum leita djúpari niður í skógarbotnin. Tað er ikki neyðugt hjá okkum at óttast ódnirnar í lívi okkara. Jesus møtti lærusveinunum í ódnini við orðunum: Óttast ikki. Hann hevði tamarhald á øllum. Tað hevur hann altíð. Óttast altso ikki ódnina. Gagnnýt heldur mótvindin, so tú kemur upp at flúgva. Lær at kenna tær ómetaligu kreftirnar í mótvindinum. Gert tú tað, kanst tú brúka stormin, so tú gerst sterkari. Tann, stormurin, sum er sendur móti okkum at forkoma okkum, kann gagnnýtast, so hann verður ein framdráttur, sum ger, at vit koma uppaftur longur fram og enn hægri upp. Tað er í ódnini, at vit búnast og mennast. Tað er í storminum, at vit læra at flúgva. Tað er í storminum, at vit læra at finna okkara fasta støði á klettinum, Kristusi.
Tað er á djúpum vatni, vit læra at svimja. Tað læra vit ikki í einum grunnum smábarnahyli! Tað var í ódnini, at Pætur lærdi at ganga á vatninum. Tað var, tá ið ísraelsmenn vóru hart trongdir, hina ferð tá ið egyptar lupu á aftanífrá, at Gud læt Reyðahavið upp.
Effie Campell týddi